הוועדה המשותפת לוועדת המדע ולוועדת הפנים לדיון בהצעת חוק הכללת אמצעי זיהוי ביומטריים, כנסת 18, פרוטוקול מספר 8, 2009-07-23 11:00

מאיר שטרית: אני פותח את הישיבה.

מאיר שטרית: אני מקווה שזו הישיבה האחרונה.

מאיר שטרית: הכוונה שזו תהיה ישיבה שבה נעבור על הנוסח של החוק.

מאיר שטרית: אני כבר הצבעתי על כל החוק, גם על ההסתייגויות, כך שכל הרעיון של הישיבה הזו זה לעבור על נוסחים ולתקן את הנוסחים האחרונים בתחום של העונשין ששם היה ויכוח בתוך משרדי הממשלה עצמם.

מאיר שטרית: את החלק הזה אני מקווה שנוכל לסגור היום ולצאת לדרך.

מאיר שטרית: אז בבקשה.

מאיר שטרית: אני מציע אם כן לעבור ישר לסעיף העונשין.

נירה לאמעי-רכלבסקי: אני רוצה לציין שהממשלה העבירה אתמול, אחרי השעה 23:00 בלילה, כמה תיקוני נוסח, כמה הצעות שינוי לנוסח.

נירה לאמעי-רכלבסקי: אלה כל מיני תוספות שבנוסח הזה אני לא הכנסתי בפירוש, כי לא דיברנו עליו ולא יכולתי להכניס כי הצבענו.

נירה לאמעי-רכלבסקי: בכל מקרה התחייבנו שנעבור על דברים שהשארנו לניסוח ולכן נעבור עליהם.

נירה לאמעי-רכלבסקי: הסעיפים שבאמת נשארו ממש פתוחים להחלטה, הם סעיף העונשין וסעיף התחילה.

דני גבע: סעיף 3 לפי מיטב זיכרוני---

מאיר שטרית: רגע.

דני גבע: זה מהותי מאוד.

דני גבע: לפי מה שאני זוכר בדיון הסברתי את הצורך וסעיף 23 אושר בהצבעה, ללא כל תיקון וללא כל שינוי.

דני גבע: פתאום בנוסח האחרון מופיעה מן הגבלה שלמעשה משנה בצורה מהותית את---

מאיר שטרית: בסדר, מי אמר שאני מסכים?

נירה לאמעי-רכלבסקי: לא, ההערה היתה ששירות הביטחון הכללי מוסדר בחוק והמוסד לא.

דוד רותם: חבר'ה, שום דבר לא נסגר.

נירה לאמעי-רכלבסקי: ולכן---

דוד רותם: גם מה שהוצבע, לא נסגר.

מאיר שטרית: לא, זה נסגר.

מאיר שטרית: אני הצבעתי.

דוד רותם: אז מה?

דוד רותם: אני מבקש רוויזיה.

מאיר שטרית: אתה יכול לבקש רוויזיה, אבל אתה לא---

דוד רותם: אבל אני אומר, לכן אתה מנהל את הישיבה, שאפשר יהיה לדבר על הדברים.

מאיר שטרית: בשביל זה אני קיים, אבל אנחנו פה מדברים על תיקונים בניסוח.

מאיר שטרית: זה מה שנשאר.

דוד רותם: לא, אבל פה מדברים על תיקון מהותי.

מאיר שטרית: זה תיקון שלא היה קיים.

מאיר שטרית: זה מה שהוא ביקש.

דוד רותם: כן, בדיוק.

מאיר שטרית: אז אני אומר שאני בסוף קיבלתי החלטה שיישאר כמו שהוא בחוק.

מאיר שטרית: זו היתה ההחלטה ואני לא משנה אותה.

מאיר שטרית: זה מפריע לשירות הביטחון הכללי, זה לא יהיה, אני לא מסכים לתקן את זה.

מאיר שטרית: יהיה כמו שנשאר בחוק המקורי, זרועות הביטחון, כמו שכתוב בדיוק בחוק המקורי, אני לא נכנס לזה.

מאיר שטרית: אתה רוצה להסתייג מזה?

דוד רותם: לא, אני לשירות הביטחון הכללי לא מסתייג.

דוד רותם: רק זה חסר לי.

אילת אלישר: יש לי עוד הערה.

אילת אלישר: אני אמרתי לעורכת דין לאמעי, עוד לפני הדיון, על משהו שלדעתנו סוכם והוא לא מופיע כאן.

אילת אלישר: בסופו של דבר משרד המשפטים ביקש שהעוונות ייקבעו בתקנות ולא בתוספת לחוק, בגלל שזאת עבודה מאוד גדולה לקבוע את העוונות האלה ומופיע שזה בתוספת לחוק, אני רק מבקשת שזה יהיה כתוב בעוונות.

אילת אלישר: משרד המשפטים העלה את זה כאן ו---

מאיר שטרית: ביקשנו רשימה של עוונות בתוספת.

אילת אלישר: אנחנו ביקשנו שזה יהיה בתקנות, באישור.

אילת אלישר: במקום להכניס את זה עכשיו לתוספת לחוק---

מאיר שטרית: ששר יגיש בתקנות לוועדה לאישור של אותם עוונות.

מאיר שטרית: את צודקת.

אבנר פינצ'וק: על מה הצבעת?

מאיר שטרית: על זה.

אילת אלישר: על זה.

אילת אלישר: היתה כאן נציגת משרד המשפטים, היא ביקשה---

מאיר שטרית: היא ביקשה שזה יהיה בתקנות, שהשר יביא לאישור הוועדה---

נירה לאמעי-רכלבסקי: אני חייבת לציין שמשרד המשפטים ראה את הנוסח הזה כבר כמה פעמים, לא היתה שום הערה על זה.

אילת אלישר: היתה פה נציגת משרד המשפטים, זו היתה בקשה שלהם.

נירה לאמעי-רכלבסקי: אני פועלת מול עורכת דין אביטל שטרנברג על הנוסחים, אני מבקשת שכשהיא תגיע, שתאשר את זה.

אילת אלישר: בסדר, אין בעיה.

מאיר שטרית: עוד הערות?

יהונתן קלינגר: כבודו, אני רוצה לדבר על סעיף 3ג' שפתאום הוכנס.

יהונתן קלינגר: מדובר בעצם על משהו שיכול להיות שמייתר את המאגר הביומטרי.

יהונתן קלינגר: 3ג' רבתי זה העברה של מידע, של התמונות המופחתות, כמעט לכל רשות במדינה.

יהונתן קלינגר: 3ג' רבתי מדבר על התמונות המופחתות, ואחר כך קבעו כי לכל גוף ציבורי כמעט, או לגוף שייקבע, תהיה אפשרות לקבל את התמונות המופחתות.

יהונתן קלינגר: בעצם מרגע שיש לכל גוף ציבורי את התמונות המופחתות---

מאיר שטרית: 'כל עובד בגוף ציבורי שייקבע, לצורך ביצוע תפקידו, לפי דין, נדרש---

יהונתן קלינגר: יפה, זה אומר שאם למשרד הפנים יש מאגר ש---

מאיר שטרית: זו תמונה מופחתת.

יהונתן קלינגר: נכון, אבל הוא יכול, באמצעות התמונה המופחתת, לעמת, בעי"ן, ומרגע שיש את זה נעלמת התכלית של המאגר כי אפשר להשיג את זה באמצעי שפגיעתו פחותה, קרי התמונות המופחתות, ולכן, אם יש לנו מאגר של תמונות מופחתות כאן, יש לנו חלופה שפוגעת פחות בזכויות אדם, עולה פחות, ומאפשרת כמעט את אותה תכלית אחד לאחד, למעט דברים קטנים שאני חושב שאולי הגיע הזמן שנדון בהם, ולבדוק מדוע התכלית הזאת מתקיימת באמצעי שפוגע יותר מאשר באמצעי שפוגע פחות.

יהונתן קלינגר: לחלופין, אם כבר אנחנו פותחים את זה ואם כבר דיברנו על זה, צריך לדבר על מה קרה שפתאום כל רשויות השלטון מקבלות את הגישה לתמונות האלה.

מאיר שטרית: מה נוסף פה בניגוד לחוק המקורי שאישרנו?

מאיר שטרית: אני רוצה להבין.

יהונתן קלינגר: העברה של התמונות באיכות מופחתת לכל גוף ציבורי שייקבע.

יהונתן קלינגר: זה לא היה בחוק המקורי.

מאיר שטרית: אביטל, בבקשה, נשמע.

מאיר שטרית: אתם ביקשתם.

אביטל שטרנברג: זה משהו שאנחנו ביקשנו

מאיר שטרית: למה?

ניסים אליאסף: כדי למנוע שרשויות אחרות ירכשו תצלומים גם כן.

ניסים אליאסף: כי היום מה קורה?

ניסים אליאסף: יש משרדים אחרים שלוקחים תמונות, למשל משרד התחבורה ואחרים.

ניסים אליאסף: מה שאנחנו אומרים פה, אזרח שכבר בא, הצטלם, לא יצטרך לבוא להצטלם פעם נוספת.

יהונתן קלינגר: ניסים, על רישיון הנהיגה שלי תהיה תמונה מופחתת?

ניסים אליאסף: כן.

מאיר שטרית: מה רע בזה?

יהונתן קלינגר: כי אני הבנתי שהתמונה המופחתת היא באיכות רעה, שאי אפשר לזהות ממנה אדם.

ניסים אליאסף: לא, אי אפשר לזהות ביומטרית.

יהונתן קלינגר: לא רק ביומטרית.

יהונתן קלינגר: אמרנו שזה עם נקודות, מטושטש, בן אדם לא נראה טוב.

יהונתן קלינגר: יש לו רישיון ואנחנו מדברים על כל רישיון שאני אקבל מהמדינה, ואם יש כבר תמונות באיכות מופחתת, אולי אפשר להגיד, 'בואו נעזוב את הערבול ואת ההכנסה של הרעש ונוותר על המאגר הביומטרי, כי זה משיג את אותה תכלית'.

יורם אורן: קודם כל, זה לא משיג את אותה תכלית, כי עכשיו אם יבוא, בהפרשים של עשרה אנשים, אותו בן אדם לפקיד, תעלה לו אותה תמונה והוא לא יראה שזה מופע של אותו בן אדם שלוש פעמים.

יורם אורן: זאת אומרת, את התכלית הזאת של מניעת הרכשה כפולה זה לא משיג.

יורם אורן: זה משיג דברים אחרים, זה כלי עבודה יומיומי לפקיד.

מאיר שטרית: למה להצטלם בכל מקום מחדש במשרדי ממשלה?

מאיר שטרית: על פי אישור של השר, כתוב 'השר צריך לקבוע'.

מאיר שטרית: זאת אומרת אם משרד התחבורה רוצה לעשות שימוש בתמונות כאלה, הוא צריך אישור משר הפנים.

ניסים אליאסף: אם הוא רוצה, אז יש לו את האפשרות.

מאיר שטרית: אני חושב שמבחינת שירות האזרח זה דבר נכון, מאשר להתחיל לטרטר את האזרח לכל תחנה שיצטלם מחדש, העיקר שמדובר בתמונה מופחתת.

מאיר שטרית: היום, אגב, לצערי, מר קלינגר, התמונות שמעבירים הן תמונות אמיתיות, ביומטרית.

יהונתן קלינגר: ולכן צריך לשקול האם באמת ראוי לדבר על מאגר כשיש את התמונות האלה---

ניסים אליאסף: כן, כן.

יהונתן קלינגר: אולי נגיד לשפר טיפה את האיכות של אלה ונוותר על המאגר כולו.

ניסים אליאסף: התכלית של המאגר זה למנוע זהויות כפולות, כמו שמר יורם אורן אמר וכמו שאתה יודע, אגב.

ניסים אליאסף: הדבר הזה לא מונע את הזהויות הכפולות.

ניסים אליאסף: לגבי---

יהונתן קלינגר: אז למה צריך במאגר גם טביעות אצבע וגם תמונות, אם זה התכלית?

יהונתן קלינגר: כי מספיק רק טביעות האצבע בשביל למנוע כפילויות.

חמי פקר: אבל הסברנו את רמת האבטחה ב---

יהונתן קלינגר: לא, לא, למה צריך גם וגם?

יהונתן קלינגר: אם אנחנו באים למנוע זהויות כפולות, למה אני צריך גם תמונות וגם טביעות אצבע?

ניסים אליאסף: כי לצורך הזהות, אתה לא מצליח לזהות באמצעות טביעות אצבע באופן חד-חד ערכי.

מאיר שטרית: סליחה, חברים, אני לא פותח את הדיון מחדש.

מאיר שטרית: היה על זה דיון ארוך מאוד ואני אגיד לך מה היתה התוצאה של הדיון.

מאיר שטרית: הסבירו שכאשר בטביעת אצבע, תיאורטית לפחות, אם לא חד-חד ערכי, אתה יכול לקבל שורה של אפשרויות.

מאיר שטרית: נגיד חמישה אנשים שיש להם התאמה כלשהי וזה לא בטוח מי מהם, השלב הבא זה תמונה, שאדם מומחה יכול לעשות את הזיהוי.

יהונתן קלינגר: אז אפשר להסתפק בתמונה מופחתת.

מאיר שטרית: אפשר, אבל שאלת מה המטרה, אז---

יהונתן קלינגר: ואם אפשר להסתפק בתמונה מופחתת, ראוי לפחות שאנשי משרד המשפטים והיועצת המשפטית ייתנו את הדעת , האם מדובר באמצעי שפוגע פחות.

מאיר שטרית: זו ההצעה של משרד המשפטים שביקשו להכניס.

אבנר פינצ'וק: מה שהוא אומר בעצם, אם אני מבין נכון, שהמאגר, למצער, שלא יהיו בו תמונות ביומטריות, אלא רק טביעות אצבע, כי בעין אנושית אתה מזהה מול התמונה המופחתת, אז למה צריך תמונה ביומטרית?

מאיר שטרית: התמונה הביומטרית נלקחת כמאגר שלא משתמשים בו לשום מטרה או העברה למקום אחר.

מאיר שטרית: משתמשים בו כדי לעשות מזה תמונה מופחתת שהיא עוברת בעצם לאביב של משרד אחר.

יהונתן קלינגר: אז לא צריך לאחסן אותה.

מאיר שטרית: לא, אתה טועה.

מאיר שטרית: ואם יצטרכו לעשות בכל זאת חד-חד ערכי, אז כן יצטרכו להגיע לתמונה הביומטרית.

יהונתן קלינגר: בעין בלתי מזוינת?

יהונתן קלינגר: ניתן לעשות זיהוי מול התמונה המופחתת.

מאיר שטרית: אולי כן ואולי לא.

יהונתן קלינגר: לא.

יהונתן קלינגר: לא אולי כן או אולי לא, ניתן לעשות את זה.

אבנר פינצ'וק: רק אם אפשר, אדוני, מר יורם אורן, אם אתה נותן את זה למומחה אנושי, האם הוא צריך את התמונה הביומטרית, האם הוא לא יכול לעשות השוואה מול התמונה המופחתת?

יהונתן קלינגר: במקרה המאוד מאוד חריג ששתי טביעות האצבע ייצרו כפילות.

יורם אורן: אם המטרה היא לצמצם רשימה, אפשר לעשות את זה על פי התמונה המופחתת.

יעקב אדרי: אבל זה בא להשלים אחד את השני.

יעקב אדרי: טביעות האצבעות באות להשלים את התמונה לפעמים כשאין זיהוי מוחלט.

אבנר פינצ'וק: אז מה ששאלנו את מר יורם---

יעקב אדרי: שמעתי אותו, ובכל זאת, כשצריך זיהוי מוחלט, צריכים את שני הדברים ביחד.

יעקב אדרי: כך אני הבנתי לכל אורך הדרך, האחד משלים את השני.

אבנר פינצ'וק: אדוני היושב ראש, היתה פה תשובה של הגורם המקצועי המוסמך של משרד הפנים שאם טביעות האצבע לא הספיקו ונדרש מומחה לזהות בעין בלתי מזוינת, להשוות את התמונות, די בתמונה איכות מופחתת ולא צריכים תמונה ביומטרית.

יורם אורן: אני רוצה להשלים.

יורם אורן: עניתי על השאלה ואני חושב שעניתי ברמה המקצועית ה---

מאיר שטרית: חברים, אני לא חוזר לפתוח את הדיון מחדש, למה צריך מאגר.

מאיר שטרית: יהיה מאגר, נגמר העניין, חבר'ה, זה לא פתוח לדיונים.

אבנר פינצ'וק: לא מדברים על יהיה מאגר כן או לא, אדוני.

מאיר שטרית: בסדר, אז סיכמנו את העניין.

אבנר פינצ'וק: אבל אדוני, נכנס פה בינתיים אלמנט חדש, על ידי הממשלה---

מאיר שטרית: של העברת תמונות מופחתות.

אבנר פינצ'וק: אני לא מדבר.

אבנר פינצ'וק: .. יהיו תמונות מופחתות והן מספיקות להשוואה.

מאיר שטרית: הן לא מספיקות להשוואה, הן מספיקות לשימוש היומיומי.

מאיר שטרית: לצורך זיהוי חד-חד ערכי לא בהכרח תמונה---

אבנר פינצ'וק: אבל זה מה שנאמר כאן.

נירה לאמעי-רכלבסקי: הסעיף של העברה לגופים אחרים הוסף, זה משהו ש---

אבנר פינצ'וק: אבל, אדוני, זה מה שהרגע נאמר על ידי מומחה משרד הפנים.

מאיר שטרית: נכון, אז הם מסבירים.

מאיר שטרית: בבקשה, גב' שטרנברג.

אביטל שטרנברג: נחזור רגע להיסטוריה.

אביטל שטרנברג: נאמר כאן, נדמה לי שאפילו על ידך, בכל אופן זה נאמר מהצד הזה של השולחן, 'למה לטרטר את האזרח שמונה פעמים אם ישנן תמונות ואפשר למשוך אותן לצרכי תיעוד שלא צריך ביומטריה?

אביטל שטרנברג: ' אמרנו, אוקי, יכול להיות שיש צדק בדברים האלה ולכן כתבנו מה שכתבנו.

אביטל שטרנברג: זה נכתב בעקבות הערה שהיתה כאן.

אבנר פינצ'וק: אבל אם כבר עשית את האמצעי הזה והוא מספיק ל---

מאיר שטרית: זה מספיק, לא צריך עכשיו את המאגר הביומטרי של התמונות?

אבנר פינצ'וק: הוא לא צריך את התמונות הביומטריות.

מאיר שטרית: בסדר, בדיוק, אבל אני לא מסכים איתך על זה.

מאיר שטרית: סליחה, אני לא מסכים לזה.

מאיר שטרית: אמרתי לך כבר פעם אחת, אתה רוצה להוריד את העניין שלא יעבירו תמונות מופחתות למשרדי ממשלה אחרים?

אבנר פינצ'וק: לא, אחת מהשתיים.

אבנר פינצ'וק: על זה עוד מעט נדבר.

מאיר שטרית: לא, אין שניים.

מאיר שטרית: אין קשר בין השניים.

מאיר שטרית: המטרה של הסעיף הזה היא לאפשר לטרטר פחות את האזרח.

מאיר שטרית: אם צריך תמונה שלו, ברגע שיש לו תמונה, בכל משרד ממשלתי שצריך תמונה---

אבנר פינצ'וק: ברגע שיש תמונות מופחתות, לא צריך במאגר את התמונה---

מאיר שטרית: אני לא מקבל את דעתך הזאת, זה מה שאני אומר לך.

אבנר פינצ'וק: אבל אמר פה מומחה של משרד הפנים---

יורם אורן: אני רוצה להשלים.

יורם אורן: יש עדיין אחוז של האוכלוסייה שטביעות האצבע שלהם הן בעייתיות מראש, ואנחנו יודעים את זה במעמד ההרכשה.

יורם אורן: בשביל לכסות את המקרים האלה, אנחנו צריכים גם את התמונות.

יהונתן קלינגר: אז האם אפשר ליטול ביומטריה רק של האנשים האלה?

יהונתן קלינגר: כלומר שאותו אדם---

מאיר שטרית: התשובה היא לא, חברים.

מאיר שטרית: התשובה היא – לא.

יהונתן קלינגר: זה יחסוך למדינה עלויות.

מאיר שטרית: מר קלינגר, אני לא רוצה לחסוך למדינה עלויות, אני רוצה לעשות את הדבר הטוב ביותר, לא בשביל לחסוך עלויות.

מאיר שטרית: החיסכון למדינה בעקבות העניין הזה של הפקת תעודות זהות ודרכונים ביומטריים הוא ענקי.

מאיר שטרית: אני מדבר על חיסכון---

יהונתן קלינגר: על זה אין ויכוח.

יהונתן קלינגר: המאגר – לא.

מאיר שטרית: אני מדבר על חיסכון שוטף, לפי מיטב שיפוטי, של למעלה ממיליארד שקלים לשנה.

מאיר שטרית: אני לא רוצה לפרט למה, אבל יהיה חיסכון של למעלה ממיליארד שקל לשנה למדינה, נטו, רק בגין הסיפור הזה של תיעוד חדש.

אבנר פינצ'וק: על זה אין ויכוח, אדוני, לא פתחנו את זה מחדש.

אבנר פינצ'וק: על זה אין ויכוח.

אבנר פינצ'וק: הדבר היחיד שנאמר כאן זה שהתמונות הביומטריות הן מיותרות.

אבנר פינצ'וק: אבל אני לא מסכים לזה.

אבנר פינצ'וק: זה גם לא המאגר כן או לא, יש מאגר שהוא רגיש יותר ויש---

מאיר שטרית: דיברנו על זה.

מאיר שטרית: מר פינצ'וק, אני לא מסכים.

מאיר שטרית: אמרתי לך, אני לא מסכים לעמדה שלכם.

מאיר שטרית: אני מבין את העמדה שלכם ואני לא מסכים איתה.

דוד רותם: האם אדוני מתחיל לעבור על הכל---

מאיר שטרית: לפי סדר, כן.

דוד רותם: ואז אפשר יהיה לרשום הסתייגויות.

מאיר שטרית: אתה יכול לרשום הסתייגויות כמה שאתה רוצה, אין לי בעיה.

מאיר שטרית: אנחנו לא דנים על הכל מחדש, זה רק ניסוח.

מאיר שטרית: אנחנו בסוף, גמרנו את החוק, אנחנו עוברים על תיקונים שנעשו במשרדי הממשלה השונים שהיה ביניהם ויכוח.

אביטל שטרנברג: אבל שמרנו לעצמנו את הזכות להעיר הערות מהותיות---

דוד רותם: האם אפשר לרשום הסתייגויות?

אבנר פינצ'וק: בדברים מאוד מסוימים, אתם לא יכולים לחרוג.

מאיר שטרית: אנחנו הצבענו על החוק.

מאיר שטרית: אתה יכול להביא לי הסתייגויות היום?

מאיר שטרית: תרשום אותן, תביא לי, אני אאשר אותן.

מאיר שטרית: באמת.

מאיר שטרית: אני לא מטרטר אנשים.

אביטל שטרנברג: אני רוצה להקדים ולהבהיר מה הוא אותו נוסח שהעברנו הלילה והעברנו וריאציה מעודכנת היום בעשר וחצי בבוקר.

נירה לאמעי-רכלבסקי: אני הייתי במשרד ולא היה---

אביטל שטרנברג: הוא יועבר גם בתום הישיבה, כפי שהוא יתעדכן גם במהלך השעות שאנחנו נימצא כאן, כדי שנוכל להתחיל לעבוד עליו.

אביטל שטרנברג: עיקרו בתיקוני נוסח ועריכה, אין בו כמעט תיקונים לחוק.

מאיר שטרית: מאה אחוז, יפה.

אבנר פינצ'וק: אז תעלו את זה בעל פה.

אביטל שטרנברג: אבנר, אתה תהיה שותף לתהליך הזה, אף אחד לא מסתיר ממך כלום.

מאיר שטרית: מר פינצ'וק, אנחנו לא דנים, אנחנו מדברים רק על ניסוח.

אבנר פינצ'וק: אני רוצה לדבר עם הכנסת.

אבנר פינצ'וק: הממשלה – אני לא שם את עצמי בעמדה שווה לממשלה, אבל הם לא אמורים לשים נוסחים.

אבנר פינצ'וק: יש נוסח---

מאיר שטרית: מר פינצ'וק, בשביל זה אני יושב פה.

מאיר שטרית: חברים, אני יושב פה כדי לסכם את הניסוח, כי החוק אושר ואני לא משנה את המהות של החוק בשום צורה, אז תפסיקו, חברים, עם המשחקים האלה.

מאיר שטרית: לא משנה, עכשיו אנחנו עוברים על ניסוח, זה הכל.

מאיר שטרית: תעבירו את הניסוחים, בבקשה, נעבור אחד אחד.

אביטל שטרנברג: העדכון הראשון עניינו במה שנקרא מערך ההנפקה.

מאיר שטרית: רגע, בסעיף 1 אין שום שינוי.

מאיר שטרית: בסעיף 2 אין שינוי בניסוח.

נירה לאמעי-רכלבסקי: יש בהגדרות.

נירה לאמעי-רכלבסקי: מערך ההנפקה, יש כאן הצעה חדשה.

נירה לאמעי-רכלבסקי: זה הנוסח שהגענו אליו עד עכשיו.

אביטל שטרנברג: הוספנו גם כמה הערות מהותיות שנובעות מ---

מאיר שטרית: בבקשה, תסבירי את זה.

אבנר פינצ'וק: תוספות מהותיות?

אביטל שטרנברג: אני לא מסתירה פה כלום.

אבנר פינצ'וק: אתם לא יכולים להוסיף דברים מהותיים.

מאיר שטרית: חברים, אני לא נתתי רשות דיבור לאף אחד, חוץ מגב' שטרנברג.

אביטל שטרנברג: הוספנו הגדרה שאומרת ככה: 'מרכז ההנפקה היחידה במשרד הפנים---

מאיר שטרית: סליחה, במקום 'מערך הנפקה', אתם מציעים 'מרכז הנפקה'?

אביטל שטרנברג: '

אביטל שטרנברג: מרכז הנפקה – יחידה במשרד הפנים, או הפועל מטעמו של משרד הפנים, המייצרים והמנפיקים מספרי זיהוי לפי חוק זה, וחוק מרשם בחוק הדרכונים'.

אביטל שטרנברג: ואחר כך ישנן גם הוראות---

מאיר שטרית: זה במקום מה שכתוב במערך הנפקה, שזה מערך ייעודי שמטרתו ייצור מסמכי זיהוי לפי חוק זה, העומד בהוראות אבטחת מידע, בהתאם לחוק הסדרי הביטחון וגופים ציבוריים תשנ"ח-1998, וכפי שימליץ הממונה על היישומים הביומטריים.

אביטל שטרנברג: ירדו כאן כמה דברים מהותיים.

אבנר פינצ'וק: הוועדה הצביעה על זה ואתם---

מאיר שטרית: רגע, בשביל זה אנחנו יושבים פה.

מאיר שטרית: למה תיקון הניסוח הזה הוא חשוב?

מאיר שטרית: מה זה משנה?

אביטל שטרנברג: משום שלמעשה לא נוצרו הוראות מהות.

אביטל שטרנברג: היתה רק הגדרה, מרכז ההנפקה הוצב בהמשך, אבל לא היו הוראות מהותיות לעניינו של מרכז ההנפקה.

אביטל שטרנברג: אני אקרא עכשיו את ההוראות שהוספנו---

אבנר פינצ'וק: אבל פה את הוספת דברים מהותיים.

אביטל שטרנברג: בדרך הטבע התהליך שאני עושה כאן כרגע היה קורה במעמד הניסוח.

אביטל שטרנברג: הן הוראות מהותיות, אבל הן נובעות מההחלטות שהתקבלו כאן.

אבנר פינצ'וק: את הורדת את העניין של הייעודי, את הוספת גוף הפועל מטעמו, שזה יכול להיות כל גוף, חברה חיצונית.

אבנר פינצ'וק: אדוני אמר שהוא לא רוצה להתחיל לדון בתוספות מהותיות---

אביטל שטרנברג: הדברים נאמרו כאן בדיונים קודמים, לא הסתרנו שהעובדה שההנפקה נעשית גם בעזרת מיקור חוץ.

אביטל שטרנברג: לא הסתרנו את זה.

מאיר שטרית: זה נכון, אז איפה זה בא לידי ביטוי פה?

אביטל שטרנברג: 'מטעמו של משרד הפנים'.

מאיר שטרית: זה בסדר, זה לגיטימי.

אבנר פינצ'וק: איך זה ייקבע?

אבנר פינצ'וק: איך זה ייקבע, הגוף מטעמו?

דוד רותם: בנוסף, הגוף הזה יאושר על ידי...

דוד רותם: הגוף הפועל מטעם, מישהו צריך לתקף את זה.

דוד רותם: אתה לא מבין, הם הולכים לתת---

מאיר שטרית: מה פתאום?

דוד רותם: זה מה שכתוב פה.

מאיר שטרית: זה לא מה שכתוב פה.

דוד רותם: זה מה שכתוב, תקרא 23(ג), זה מה שכתוב.

מאיר שטרית: מי שמשרד הפנים יפעיל.

דוד רותם: לא, 'גוף הפועל מטעמו', זו יכולה להיות חברה חיצונית.

מאיר שטרית: נכון.

מאיר שטרית: זה לא רק יכול, זה יהיה.

אביטל שטרנברג: זה לא יכול, זה קורה, זה קורה כבר היום.

דוד רותם: זה קורה, אבל אני רוצה לדעת מי מפקח על הגוף הזה אם כל המידע יוצא מחר החוצה.

מאיר שטרית: משרד הפנים.

דוד רותם: אבל אין לו היום את כל החומר הזה.

דוד רותם: אתה נותן לו פה מידע עצום.

מאיר שטרית: לא יהיה לו שום חומר.

דוד רותם: בוודאי יהיה לו.

מאיר שטרית: חבר הכנסת רותם, אתה לא מכיר את הנושא.

דוד רותם: אני לא מכיר?

דוד רותם: תקרא את 3(א).

מאיר שטרית: לא יהיה.

דוד רותם: איך לא יהיה?

מאיר שטרית: חבר הכנסת רותם, תסלח לי, אתה לא מכיר את הנושא.

מאיר שטרית: תסלח לי, אתה לא מכיר את הנושא ואני אומר לך, במשרד הפנים---

דוד רותם: תסלח לי, 'מרכז הנפקה שקיבל אמצעים ונתונים ביומטריים'.

דוד רותם: כך כתוב, הם הוסיפו עכשיו סעיף, אתה לא קורא כי אתה רוצה לגמור את החוק בתוך יומיים.

מאיר שטרית: תסלח לי, אתה עכשיו מדבר לא לעניין.

דוד רותם: לא לעניין?

מאיר שטרית: לא לעניין.

מאיר שטרית: אתה מדבר לא לעניין.

דוד רותם: אז בוא תקרא את סעיף 3.

מאיר שטרית: אתה לא מכיר, לא היית פה בכל הדיונים.

דוד רותם: אז בוא תקרא את סעיף---

מאיר שטרית: אתה לא יודע במה מדובר.

מאיר שטרית: אני אגיע לסעיף 3, אני ראיתי אותו, עם כל הכבוד, ואתה מדבר פשוט לא לעניין.

דוד רותם: אני מדבר לא לעניין?

מאיר שטרית: כי אתה לא מכיר את הנושא.

מאיר שטרית: משרד הפנים---

דוד רותם: אני רוצה לדבר.

מאיר שטרית: אני לא נותן רשות דיבור כרגע.

מאיר שטרית: משרד הפנים כבר חתם חוזה להפקת תעודות זהות באמצעות חברה חיצונית.

מאיר שטרית: אין שינויים, מה, זה חדש לך?

דוד רותם: לא, אבל אני רוצה לדעת, אני לא מבין, המרכז הזה מקבל נתונים ביומטריים, מי מפקח עליו?

מאיר שטרית: משרד הפנים, יש מישהו שאחראי---

דוד רותם: איזה, מה---

מאיר שטרית: תקרא את החוק ותראה שיש פיקוח---

דוד רותם: קראתי את החוק, תאמין לי.

מאיר שטרית: יש עליו פיקוח הדוק.

דוד רותם: הכל בריצה.

דוד רותם: על כל מלה פה, אני אכניס לך הסתייגויות.

מאיר שטרית: תכניס כמה שאתה רוצה.

דוד רותם: בדיוק, זה מה שאני אעשה.

מאיר שטרית: תכניס, מי מפריע לך?

מאיר שטרית: תרשום את ההסתייגויות שלך, נביא אותם להצבעה.

מאיר שטרית: אין לך שום בעיה.

דוד רותם: אין בעיה.

אביטל שטרנברג: אנחנו מציעים להוסיף את סעיף 3(א) רבתי שאומר ככה: 'מרכז הנפקה שקיבל אמצעים ונתונים ביומטריים מוצפנים, לפי הוראות סעיף 3(ג), יעשה בהם שימוש לצורך הכללתם במסמך זיהוי בלבד.

אביטל שטרנברג: הכללת האמצעים או הנתונים במסמך זיהוי, תיעשה לאחר שמרכז ההנפקה וידא, בדרך שקבע השר, כי תוצאת הזיהוי שהתקבלה במשרד הפנים, לפי סעיף 12, אינה מונעת את הנפקתו'.

אביטל שטרנברג: וכאן מגיע הסעיף החשוב.

אביטל שטרנברג: סעיף קטן (ג) אומר כך: 'על מרכז ההנפקה יחולו ההוראות לעניין סודיות, שמירת מידע, אבטחת מידע והגנת הפרטיות החלות על משרד הפנים לפי חוק זה, החוק להסדרת הביטחון בגופים ציבוריים וכל דין אחר והכל בשינויים שיקבע השר'.

נירה לאמעי-רכלבסקי: מה זה השינויים שיקבע השר?

מאיר שטרית: איזה שינויים השר יכול לקבוע בנושא אבטחה?

אביטל שטרנברג: את משאירה את האופציה.

אביטל שטרנברג: 'יקבע' זה תמיד בתקנות, התקנות תמיד מגיעות לפה, אתם תראו את זה.

אביטל שטרנברג: את רוצה להוריד את הסעיף הזה?

אביטל שטרנברג: את חושבת שזה צריך להיות כמות שהוא, בלי שום שינוי?

אביטל שטרנברג: .

נירה לאמעי-רכלבסקי: התאמה זה משהו אחר, זה לא שינוי.

נירה לאמעי-רכלבסקי: שינוי, יכול להילמד פה שאנחנו משנים את תנאי האבטחה.

נירה לאמעי-רכלבסקי: אם מדובר בהתאמות לצורך העניין, אז התאמות נראה לי משהו יותר מתאים.

אביטל שטרנברג: אין לי בעיה.

יעקב אדרי: בכל מקרה זה מגיע לפה.

מאיר שטרית: יגיע לפה.

אבנר פינצ'וק: אני שואל שוב – זה באופן ודאי?

אבנר פינצ'וק: לא צריך להוסיף אולי 'בתקנות'.

אביטל שטרנברג: 'יקבע' זה תמיד בתקנות.

אביטל שטרנברג: אתה רוצה להגיד 'בתקנות'?

אביטל שטרנברג: אין לי בעיה.

אביטל שטרנברג: זאת התורה שאותנו מלמדים, 'יקבע' תמיד בתקנות.

מאיר שטרית: 'יקבע השר בתקנות', מקובל עליי, מר פינצ'וק.

מאיר שטרית: אז אנחנו מחליפים את מערך ההנפקה למרכז הנפקה, כפי שמדובר פה, ואת התוספות שעשינו בנושא בסעיף 3.

אביטל שטרנברג: שינינו את ההגדרה תמונת פנים באיכות מופחתת.

אביטל שטרנברג: עמוד 4, בהגדרות.

מאיר שטרית: '

מאיר שטרית: תמונת פנים באיכות פחותה', משנים את נוסח ההגדרה.

מאיר שטרית: במקום מה שכתוב, יבוא 'תמונת תווי פניו של אדם המאפשרת זיהוי חזותי שלו, שהוגדר כך שנתוני הזיהוי הביומטריים שניתן יהיה להפיק ממנה לא יוכלו לשמש באופן מעשי לצורך זיהוי או אימות זהותו של אדם ב אופן ממוחשב'.

נירה לאמעי-רכלבסקי: מה הפריע בהגדרה הקודמת שלא ניתן להשתמש בה לשם זיהוי ממוכן?

מאיר שטרית: זה רק ניסוח, ממוכן וממוחשב זה אותו דבר.

נירה לאמעי-רכלבסקי: מה זאת אומרת, לא יוכלו לשמש ב'באופן מעשי'?

נירה לאמעי-רכלבסקי: למה הכוונה?

אביטל שטרנברג: את זוכרת את ההצגה של מר אורן, כשהוא הביא את התמונה והסביר שלמעשה כשאתה עושה ביומטריה לתמונות האלה, יוצאים לך מאות אנשים, אם לא מעבר לזה?

אביטל שטרנברג: זאת המשמעות, שבאופן מעשי אי אפשר לעשות מזה ביומטריה.

חמי פקר: זה מחמיר לטובת הגנת הפרטיות, משום שבמלה 'ממוחשב' יכולת אולי להבין שלא תוכל להפיק, רק באופן ממוחשב, אבל אם מחר קורה משהו אחר---

יהונתן קלינגר: בהגדרה המקורית אין ממוחשב.

חמי פקר: ממוכן, מקוון.

יהונתן קלינגר: לא, אין 'ממוחשב'.

יהונתן קלינגר: מה אם יש מישהו שעומד עם סרגל?

חמי פקר: בגרסה שאני ראיתי, ממוכן, ממוחשב, מקוון, זה היה ביט עם אפס ואֶחֲדים, ולכן היא הורידה את זה.

חמי פקר: זה אכן נותן לך מצב שאם גם יהיה משהו מחר בבוקר, לא ניתן יהיה להפיק.

חמי פקר: זה רחב יותר עבורכם.

נעמה פלאי: סליחה, זה בהתאמה להגדרה של נתוני זיהוי.

אבנר פינצ'וק: אתם מציעים 'ממוחשב' או 'ממוכן'?

יהונתן קלינגר: הם מציעים ממוחשב.

יהונתן קלינגר: אני הייתי מעיף גם את ממוחשב וגם את ממוכן.

נעמה פלאי: זה בהתאמה להגדרה של נתוני זיהוי.

נעמה פלאי: בגלל שנתוני זיהוי זה משהו שניתן לשמש לצורך אימות גם באופן ממוחשב, אז אותה תמונה פחותה לא יכולה לשמש באופן ממוחשב.

נעמה פלאי: זה פשוט תמונת הראי של נתוני זיהוי.

מאיר שטרית: אני מקבל את זה.

מאיר שטרית: אנחנו משנים פה את ההגדרה.

יהונתן קלינגר: לא, נתוני זיהוי אני יכול להפיק גם עם סרגל.

יהונתן קלינגר: אם יש לי ידע מספיק טוב באלגוריתמים, אני יכול לשבת על תמונה עם סרגל ולכתוב את הנוסחאות לבד וידנית.

יהונתן קלינגר: לקחת תמונה ולעשות ביומטריה באופן ידני.

מאיר שטרית: אבל מה זה שווה?

מאיר שטרית: אתה לוקח את זה מתמונה מופחתת.

יהונתן קלינגר: העניין הוא מרגע שהתמונה איבדה איכות מספיק, אי אפשר לעשות את זה, לא ידנית ולא ממוחשב.

מאיר שטרית: בסדר, אז מה אכפת לך שיהיה כתוב גם באופן ממוחשב?

מאיר שטרית: מה זה מפריע לך?

יהונתן קלינגר: הממוחשב מצמצם את זה רק לפעולות שמבוצעות על ידי מחשב.

אביטל שטרנברג: בכל אמצעי ובכלל זה ממוחשב?

יהונתן קלינגר: '

יהונתן קלינגר: בכלל זה באופן ממוחשב', זה יהיה בסדר.

מאיר שטרית: '

מאיר שטרית: שלא יוכלו לשמש באופן מעשי לצורך זיהוי או אימות זהותו של אדם'.

חיים פקר: שם הייתי עוצר.

מאיר שטרית: כן.

מאיר שטרית: אפשר להוריד 'באופן ממוחשב'?

אביטל שטרנברג: לא, ואז זה דף ריק.

אביטל שטרנברג: אנחנו רוצים שבעין תוכל לראות משהו.

מאיר שטרית: חבר'ה, נשאיר את הניסוח.

מאיר שטרית: אנחנו משנים את הניסוח כמו שהיא מציעה.

יעקב אדרי: אני רציתי רק לשאול מה ההבדל באיכות מופחתת, לבין האצה באיכות פחותה.

מאיר שטרית: זה ניסוח.

מאיר שטרית: חבר הכנסת אדרי, למדתי בחיים הארוכים שלי שבהרבה ניסוחים אני לא מתווכח עם משרד המשפטים.

מאיר שטרית: אני לא מתווכח.

מאיר שטרית: גם הנסחית של הכנסת יכולה לשנות מחר מלים, אני לא מתווכח איתם על הניסוח.

מאיר שטרית: כל עוד המהות לא משתנה, אין לי בעיה.

מאיר שטרית: אישרנו את תיקון הניסוח פה.

מאיר שטרית: נירה לאמעי

מאיר שטרית: אוקי, אז אנחנו משאירים את זה.

נירה לאמעי-רכלבסקי: דברים שאתם הוספתם כאן, שלא היו בנוסחים קודמים, לא הוספו לנוסח.

נירה לאמעי-רכלבסקי: האם יש בעל פה הערות?

אביטל שטרנברג: עלתה שאלה שהייתי חייבת תשובה לגביה, לעניינו של מה שהיה סעיף 3(ז).

נירה לאמעי-רכלבסקי: אני מדברת קודם כל על 3(א), (ב).

אביטל שטרנברג: להבנתי, כל מה שעשינו בסעיף 3 זה לסדר אותו ולערוך אותו, ולא הוספנו שום הערת מהות.

מאיר שטרית: בסדר, אז זה מאושר לפי הניסוח הזה.

אבנר פינצ'וק: על מה דיברתם?

מאיר שטרית: פרק ג', 'נטילת אמצעי זיהוי ביומטריים---

אביטל שטרנברג: לא על כל הפרק, דיברנו על סעיף 3.

נירה לאמעי-רכלבסקי: מה שגב' שטרנברג אומרת זה מה שהיה סעיף 3(ז) ועכשיו הוא סעיף 3ב' רבתי (ב).

נירה לאמעי-רכלבסקי: אנחנו נגיע לזה.

נירה לאמעי-רכלבסקי: מדובר על העניין של ההעברה של אמצעי זיהוי לכל הגורמים, בית המשפט, וכדומה.

נירה לאמעי-רכלבסקי: כרגע שינוי הנוסח העביר את זה לסעיף נפרד.

נירה לאמעי-רכלבסקי: נגיע לזה ונצטרך לקבל הסבר.

אבנר פינצ'וק: לגבי (ו) אני רוצה לשאול, איפה עושים את המופחת הזה?

אבנר פינצ'וק: כי מה שאמרנו, שאני נוטל את אמצעי הזיהוי הביומטריים ובאופן אוטומטי מופקים מהם נתונים מוצפנים.

מאיר שטרית: מר אורן, איפה עושים את ההפחתה?

אבנר פינצ'וק: בעצם הפקיד של משרד הפנים, שישב ונטל, יכול לעשות את התמונה המופחתת.

יורם אורן: במעמד ההרכשה זה נעשה אוטומטית, כדי לקצר ככל האפשר את הזמן.

ניסים אליאסף: זה לא בשליטה של הפקיד, המחשוב עושה את זה.

ניסים אליאסף: כלומר, הפקיד לא אומר 'תעשה את זה'.

אבנר פינצ'וק: זה מעוגן בסעיפים הקודמים?

מאיר שטרית: נלך לפי הסדר.

מאיר שטרית: הלאה.

נירה לאמעי-רכלבסקי: הוספתם את סעיף קטן (ו).

נירה לאמעי-רכלבסקי: יש לנו כאן סעיף חדש לגבי מרכז הנפקה, 3א' רבתי.

נירה לאמעי-רכלבסקי: זה סעיף שקראנו קודם והוא התקבל בשינויים.

אביטל שטרנברג: כאן אנחנו מחריגים את זה מחוק הגנת הרשויות ואפשרות של העברה בין---

מאיר שטרית: זו הגנה יותר טובה.

אביטל שטרנברג: כן.

נירה לאמעי-רכלבסקי: עכשיו אנחנו מגיעים לסעיף קטן (ב) שעליו אנחנו אמורים לקבל הסבר, כי לא הבנו בדיוק לאיזה מקרים צריך להעביר כאן את הנתונים.

אבנר פינצ'וק: כן, היה פה דיון ואדוני אמר להם שמדוגמה אחת זה לא מספיק לעשות סעיף---

נירה לאמעי-רכלבסקי: תיכף נשמע הסבר, 'על אף הוראות סעיף קטן (א) עובד משרד הפנים רשאי להעביר מידע פרטני למשטרת ישראל, לרשויות התביעה, לפרקליטות המדינה, לבית המשפט, וכן לגורמים אחרים האמונים על הליכי אכיפת החוק שיקבע שר המשפטים בהתייעצות עם השר ובאישור ועדת המדע והטכנולוגיה של הכנסת, ובלבד שהמידע חיוני לצורך ביצוע תפקידיהם'.

אבנר פינצ'וק: היה פה דיון שלם על זה.

אבנר פינצ'וק: ניהלנו על זה דיון ואדוני אמר למשרד המשפטים, או למשרד הפנים, לגב' נעמה פלאי, אני חושב, ובזה נגמר הדיון, שהיא תבוא ותסביר למה הם צריכים את זה, כי מה שקורה---

נעמה פלאי: באנו ואנחנו נסביר.

אבנר פינצ'וק: בדיון אנחנו אמרנו שמדובר בסעיף גורף שיוצר איזה שהוא ערוץ עוקף לכל ההסדרים המאוד מאוד פרטניים שמשרד המשפטים ניסחו, ואז שאלנו למה זה נחוץ, הלכנו לדברי ההסבר והיה כתוב, אם יעתרו נגדנו בבג"צ, ואדוני אמר, אם זו הבעיה, אז תכתבו את זה, ואם לא, אי אפשר להשאיר את זה, זה סעיף שמנוסח בצורה גורפת ביותר.

אביטל שטרנברג: ראשית אנחנו מדברים על נתונים בפרק זמן מאוד קצר לפרק זמן שעד ההנפקה.

אביטל שטרנברג: אנחנו מדברים על אותם עשרה ימים ששלפנו אותם מהחוק, כי לא רצינו להיכנס לסד של מספר ימים קבוע, אבל אנחנו מעריכים שזה יהיה פרק הזמן שבו מדובר, שיכולים לקרות כל מיני דברים ויכול שיתעוררו בעקבותיהם כל מיני סוגי הליכים משפטיים, בין אם זו עתירת חופש מידע, בין אם זו תביעה אזרחית בגין נזק שאזרח חושב שנגרם לו במהלך תהליך ההרכשה.

נירה לאמעי-רכלבסקי: עתירת חופש מידע על מה?

אביטל שטרנברג: לבקש את מה שהוא מסר.

אביטל שטרנברג: מה שאנחנו מבקשים כאן זה שבאותם עשרת הימים האלה רשויות אכיפה תוכלנה לקבל את אותם הנתונים מפקיד משרד הפנים, או ממרכז ההנפקה.

אביטל שטרנברג: בעקבות הדיון כאן סייגנו את זה לדברים שהם חיוניים לצורך ביצוע תפקידיהם.

אבנר פינצ'וק: אנחנו לא יודעים מי יקבע שזה חיוני, מי יקבע שמותר להעביר, שאסור להעביר.

אבנר פינצ'וק: על כל דבר יש סעיף קטן של חוק שמגביל וקובע תנאים, פתאום כזה דבר גורף?

מאיר שטרית: אם הם יכתבו 'לצורך עתירה', אין לי בעיה.

אבנר פינצ'וק: גם שיהיה בעל סמכות ובעל אחריות שייקח על אחריותו, שהוא נותן רשות להעביר את זה.

אביטל שטרנברג: תסתכלו בבקשה על סעיף קטן (ג), 'השר ימסור מדי שנה דין וחשבון לוועדת המדע והטכנולוגיה של הכנסת לעניין מידע שהועבר, לפי סעיף קטן (ב)'.

אבנר פינצ'וק: אביטל, אנחנו שואלים עכשיו, אנחנו מבקשים דיווח אפריורי, על מה מדובר.

אבנר פינצ'וק: לא שבעוד שנה יסבירו לנו מה עשו עם זה.

אביטל שטרנברג: חזרנו והסברנו.

אביטל שטרנברג: יכולים לקרות כל מיני הליכים.

אביטל שטרנברג: כרגע אני משרטטת לכם כמה תסריטים.

אביטל שטרנברג: יכולים לקרות עוד תסריטים.

אביטל שטרנברג: למעשה מדובר במערכת אחת.

אביטל שטרנברג: אנחנו מדברים על מערכת אכיפת החוק.

אביטל שטרנברג: אתה אומר לה בעצם, 'אוקי, משנעשה תהליך הנטילה, אנחנו לא נותנים לך שום דבר, גם אם זה באותם עשרה ימים, גם אם זה חיוני, לכי תרוצי לבית המשפט, לכי תקבלי דרך המשטרה'.

אבנר פינצ'וק: איפה כתוב פה עשרה ימים?

אביטל שטרנברג: לא, הורידו.

אביטל שטרנברג: זה אפילו פחות מעשרה ימים.

אבנר פינצ'וק: לא, אני לא עומד על העשרה ימים.

אבנר פינצ'וק: את יודעת, אביטל, שזה לא משנה מה את אומרת לי ומה אני אומר לך, זה לא דיון... אנחנו משפטנים, אנחנו קוראים את מה---

אביטל שטרנברג: אין בעיה, אם אתה חושב שזה לא מכוסה מבחינת הסמכות להתקין תקנות, שתהיה סמכות קונקרטית להתקין תקנות איך זה נעשה.

אביטל שטרנברג: עדיין הסמכות הזאת נחוצה.

אבנר פינצ'וק: אני לא יודע על מה אתם מדברים פה, ואתם גם לא יודעים, וזה מה שמטריד אותי.

אבנר פינצ'וק: מילא, שאני לא אדע, זה---

נירה לאמעי-רכלבסקי: האם נכון לומר שבמקרה הזה הכוונה לעתירות שיוגשו נגד הרשות?

נירה לאמעי-רכלבסקי: לא ייתכן שהרשות תבקש כבר בשלב הזה את האמצעים האלה.

אביטל שטרנברג: זה לאו דווקא הרשות, זה יכול להיות משרד הפנים.

נירה לאמעי-רכלבסקי: למשרד הפנים יש את זה, הפרקליטות, בשלב הזה שבן אדם רק מסר אמצעי, לא יכולה לראות למה היא צריכה את זה, הרי כשהחוק ייכנס לתוקף, היא יכולה לקבל מה שהיא רוצה.

נירה לאמעי-רכלבסקי: למה בשלב הזה הבקשה צריכה לבוא מכיוון רשויות המדינה או רשויות אכיפת החוק?

אביטל שטרנברג: משום לפעמים אירועים כאלה כן מצביעים שיצמח הליך---

נירה לאמעי-רכלבסקי: הכוונה לעתירה.

אביטל שטרנברג: לא בהכרח עתירה.

אביטל שטרנברג: זה יכול להיות תביעת נזיקין, זה יכול להיות כל מיני.

מאיר שטרית: האם אפשר לכתוב בסוף הסעיף 'לצורך הליך שמתנהל נגד המדינה בעניין זה'?

מאיר שטרית: להגביל את זה.

אביטל שטרנברג: עם הגבלה כזו אין לי בעיה.

אבנר פינצ'וק: אדוני, יש פה חוסר איזון בין המדינה, אני טוען שבהרבה דברים כאן בחוק, משום שאז המדינה יכולה לעשות---

אביטל שטרנברג: אני לא רוצה לכבול את עצמי.

מאיר שטרית: חברים, הוויכוח ביניכם מוכר לי.

מאיר שטרית: עכשיו תשבו לבד ותפתרו את כל בעיות הניסוח, תבואו עם ניסוח מוסכם ואני אצטרך להכריע פה ביניכם.

אבנר פינצ'וק: אבל יש פה חוסר איזון---

מאיר שטרית: תמיד יש חוסר איזון בין האזרח למדינה.

אבנר פינצ'וק: לא, זה מה שאנחנו מנסים ל...

אבנר פינצ'וק: אנחנו מאזנים.

יהונתן קלינגר: חבר הכנסת שטרית, אתה חייב להבין כי עם נוסח החוק הספציפי הזה יכול להיות שהפרקליטות תהיה מסוגלת להקים מאגר מקביל---

מאיר שטרית: חבר'ה, אל תגזימו.

מאיר שטרית: מר קלינגר, אל תגזים.

יהונתן קלינגר: אני לא מגזים.

יהונתן קלינגר: ההסמכה בחוק מאפשרת---

מאיר שטרית: לא מעבירים מאגר לאף אחד, לפרקליטות אין שום רצון להקים.

מאיר שטרית: אתה יוצא מנקודת הנחה שבפרקליטות כולם חשודים, כולם עבריינים, יקימו מאגרים לא חוקיים.

מאיר שטרית: עם כל הכבוד לך, יש גבול גם לזה.

יהונתן קלינגר: לא, לא חוקי, ההיפך.

יהונתן קלינגר: הפרקליטות לא רשאית להקים מאגר----

מאיר שטרית: אז תפסיקו.

מאיר שטרית: סליחה, סליחה.

מאיר שטרית: אני מציע להגביל את הסעיף הזה 'לצורך של הליך שמתנהל נגד המדינה'.

אביטל שטרנברג: לאו דווקא נגד המדינה.

יעקב אדרי: ואם היא העותרת?

מאיר שטרית: תנו לי לסיים.

אבנר פינצ'וק: ואם אני רוצה לעתור נגד המדינה---

מאיר שטרית: אז היא לא תוכל לקבל, זה רק כאשר מדובר בתביעה שמתנהלת נגד המדינה בשלב ההנפקה.

מאיר שטרית: זה מה שאתם רוצים?

אביטל שטרנברג: אולי שהמדינה צד לו.

מאיר שטרית: המדינה צד לו בשלב ההנפקה.

מאיר שטרית: מקובל?

אבנר פינצ'וק: מה איתי, העותר?

אביטל שטרנברג: טכנית, אני רואה שהנוסח, כפי שאני רואה אותו, שאנחנו עבדנו עליו, לא נמצא לפניכם.

נירה לאמעי-רכלבסקי: דברים חדשים לגמרי שאתם הוספתם לא נכנסו כאן?

מאיר שטרית: מה זאת אומרת לא נמצא לפנינו?

מאיר שטרית: כתוב לי פה נוסח.

נירה לאמעי-רכלבסקי: ההצעות שלכם שקשורות לנוסח---

אביטל שטרנברג: אנחנו מדברים על נוחות דיונית ולא על העברה של החומר.

אביטל שטרנברג: ברגע שהנוסח הזה לא לפניכם, לכאורה, אני לא יודעת אם אפשר להגדיר את מה שעושים פה, אבל---

מאיר שטרית: איזה נוסח לא לפניי?

מאיר שטרית: אני לא מבין.

אבנר פינצ'וק: סליחה, היושב ראש לא הזמין אתכם ולא הזמין אותי להגיש הסתייגויות או תוספות על מה שהוא החליט.

מאיר שטרית: איפה הנוסח שלהם?

מאיר שטרית: אני לא מבין.

אביטל שטרנברג: בדיון שהיה שלשום נשמרה לנו הזכות להעיר הערות.

אביטל שטרנברג: במסגרת ההערות האלה, אני מביאה כרגע את הנוסח.

אביטל שטרנברג: ציפיתי שהוא יהיה פה מונח לפניכם, הוא כנראה לא.

אביטל שטרנברג: אני הייתי רוצה לוודא שמה שאני מדברת עליו, הנוסח שאני קוראת פה, של 3ב'רבתי---

נירה לאמעי-רכלבסקי: סליחה.

נירה לאמעי-רכלבסקי: קודם כל אני מבקשת, גב' שטרנברג, שתקראי יחד עם כולנו את הנוסח שהונח על שולחן הוועדה, שכתוב עליו, אמנם בטעות, 21.7 ואמור להיות 23.7.

נירה לאמעי-רכלבסקי: כמו שאת רואה---

יעקב אדרי: היא אומרת שיש כבר משהו אחר.

אבנר פינצ'וק: אין משהו אחר, אדוני, אתם הכנסת.

אביטל שטרנברג: את 3ב'אני רואה.

נירה לאמעי-רכלבסקי: הנוסח הזה שונה באופן מהותי ממה שדנו בו שלשום, כי אני הכנסתי את כל שינויי הנוסח וגם, כמו שראית, הצעות חלופיות שהצעתם.

נירה לאמעי-רכלבסקי: את ההצעות שאתם סימנתם והצעתם דברים לגמרי שונים, והם היו אמנם מעטים ממה שבכלל נידון או שהיה בסביבה של מה שדנו בו, לא הכנסתי, מכיוון שלא ייתכן שזה יהיה נוסח שנדון עליו.

נירה לאמעי-רכלבסקי: זה נוסח שלא דיברנו עליו.

אביטל שטרנברג: זו הצעה שלנו.

אבנר פינצ'וק: אולי גם אני רוצה להוסיף תוספות?

אביטל שטרנברג: אני רואה ש-3ב' רבתי נמצא פה, אז מבחינתי הדאגה לפחות לגבי הסעיף הזה מוסרת.

אביטל שטרנברג: עכשיו, אנחנו לרגע לא התיימרנו לשנות את הנוסח שלכם.

אביטל שטרנברג: באנו, כצעד של עזרה וחברות טובה, להציג נוסח ערוך טוב יותר לאותה הצעה שלנו.

אביטל שטרנברג: היא לא מעבר להיותה הצעה שלנו---

נירה לאמעי-רכלבסקי: לכן כל הצעות הנוסח ש---

מאיר שטרית: עזבו את הוויכוח, היא אומרת את זה פה, אז בואו נעבור הלאה.

אבנר פינצ'וק: זה מעשה לא הגיוני, אז היית צריכה להציע לי גם---

אביטל שטרנברג: אבנר, אני לא מנהלת פה את הדיונים.

אבנר פינצ'וק: אלה לא שינויי נוסח, אדוני.

אבנר פינצ'וק: לא מדובר בשינויי נוסח.

אבנר פינצ'וק: מה שבעצם משרד המשפטים רוצה באופן חד צדדי, כמו הסעיף הזה שאנחנו דנים בו כרגע---

אביטל שטרנברג: אבנר, זה לא כל כך חד צדדי, כי אתה קיבלת את זה אתמול בלילה.

אבנר פינצ'וק: לא, אבל אני רוצה גם אולי.

אבנר פינצ'וק: אולי היושב ראש---

מאיר שטרית: סליחה, סליחה, מר פינצ'וק---

אבנר פינצ'וק: הוא יפתח את הכל מהתחלה.

מאיר שטרית: אני לא פותח שום דבר מהתחלה.

מאיר שטרית: למשרד המשפטים יש מעמד בעניין הזה ואני לא שם אותו בצד, הוא לא מעמד שווה ערך לכל אחד מחברי הוועדה שיושבים פה, לכן הסכמתי שמשרד המשפטים יעבור על הניסוח, כי בסוף הדרך החוק צריך לעבור ניסוח של משרד המשפטים בכל מקרה.

מאיר שטרית: אנחנו מדברים על ניסוח.

מאיר שטרית: אם יש להם הערות, אמרתי שאני מוכן לשמוע אותן ולדון בהן.

מאיר שטרית: ההערות לא יכולות לשנות את המהות של החוק, הן יכולות להעלות תיקונים פה ושם, לכן אני שומע אותם.

מאיר שטרית: נעבור אחד אחד ונשקול.

אבנר פינצ'וק: דנו וראינו שזה---

מאיר שטרית: זה חלק מהחוק המקורי.

נירה לאמעי-רכלבסקי: לא בשלב הזה, לא בשלב של ההנפקה.

נירה לאמעי-רכלבסקי: הוא מופיע אחר כך ב---

אבנר פינצ'וק: יש סעיף דומה בהמשך.

נעמה פלאי: אני רוצה להסביר.

נעמה פלאי: הסעיף הזה הופיע במקור בהמשך החקיקה.

נעמה פלאי: מכיוון שהמצב היה שמשרד הפנים נוטל ומעביר לרשות והרשות מחזירה למשרד הפנים.

נעמה פלאי: ברגע שיצרנו את המצב שהאמצעים והנתונים מועברים לרשות ובמקביל למערך ההנפקה, עשינו פה פיצול של הסעיף, אותו סעיף רלוונטי, למקום שלו ברשות ו---

מאיר שטרית: אז בואו תנו לי את הניסוח שמקביל את זה לעניין של תביעה שהמדינה צד לה.

יהונתן קלינגר: זה יכול להיות כל תביעה שהמדינה צד לה, גם תביעה---

מאיר שטרית: אני מדבר בזמן ההרכשה.

מאיר שטרית: שנוגעת להרכשה, בזמן ההנפקה.

מאיר שטרית: בבקשה, ניסוח, נעמה, אביטל.

אבנר פינצ'וק: אבל הן לא יודעות, אדוני, למה הן מתכוונות, אז הן לא יכולות לנסח.

אבנר פינצ'וק: אנחנו לא קוסמים.

אבנר פינצ'וק: אני שואל שוב---

מאיר שטרית: הן יודעות בדיוק למה הן מתכוונות, ואני יודע למה אני מתכוון.

אבנר פינצ'וק: אם אני רוצה לעתור נגד המדינה, אני לא יכול---

מאיר שטרית: אתה לא יכול לקבל את החומר.

מאיר שטרית: נכון.

מאיר שטרית: זה המצב.

מאיר שטרית: מה, אתה מצפה שהמדינה תיתן לך את החומרים שלה בשביל שתעתור נגדה?

מאיר שטרית: זה לא הגיוני.

מאיר שטרית: הפוך.

אבנר פינצ'וק: ואם יש ממש בטענתי נגד המדינה?

מאיר שטרית: אז תוכיח אותה בבית המשפט.

אבנר פינצ'וק: אבל אני לא יכול, כי יש להם יתרון.

מאיר שטרית: אם יש להם חומר, שיבואו לבית המשפט, אתה גם תקבל אותו בתור תובע, אני מניח.

נירה לאמעי-רכלבסקי: אם לא תהיה התנגדות.

אבנר פינצ'וק: אדוני, נאשמים לא מקבלים חומר---

מאיר שטרית: אביטל, אני מציע להתקדם, את לא עוזרת לי.

מאיר שטרית: בבקשה, תני לי ניסוח סופי.

אביטל שטרנברג: 'לצורך הליך שהמדינה צד לו, הנוגע להליך ההפקה וההנפקה'.

אילת אלישר: זה לא רק הליך שהמדינה צד לו, אלא שיכולה להיות צד לו, כי יש לנו גם את זכויות החקירה, רשויות המשטרה, שעדיין יכול להיות שלא יהיה הליך משפטי בעניין.

מאיר שטרית: אבל למה בשלב ההנפקה יש עניין של משטרה?

מאיר שטרית: אין למשטרה מה לעשות בשלב ההנפקה.

נירה לאמעי-רכלבסקי: אם מישהו עשה עבירה בשלב ההנפקה, אפשר לחכות שבועיים?

מאיר שטרית: בשלב ההנפקה אין עניין למשטרה.

מאיר שטרית: תכתבי את הניסוח, בבקשה.

אילת אלישר: אפשר לחכות שבועיים?

אילת אלישר: סליחה.

מאיר שטרית: תקריאי את הניסוח, בבקשה.

נירה לאמעי-רכלבסקי: 'על אף הוראות סעיף קטן (א), עובד משרד הפנים רשאי להעביר מידע פרטני, לצורך הליך שהמדינה צד לו, ככל שהוא נוגע להליך ההרכשה---

אביטל שטרנברג: לא להליך ההרכשה, לתהליך הנטילה, ההפקה וההנפקה.

מאיר שטרית: זה מקובל עליי.

נירה לאמעי-רכלבסקי: 'תהליך הנטילה, ההפקה וההנפקה לגורמים שלהלן', ואז השאלה אם אנחנו משאירים פה, 'משטרת ישראל, רשויות התביעה, פרקליטות המדינה, בית המשפט', שזה, אני מודה, שעדיין לא הבנתי מתי מעבירים לבית משפט ישירות---

מאיר שטרית: אני סומך על משרד המשפטים בניסוח.

אבנר פינצ'וק: זה לא עניין של ניסוח.

אבנר פינצ'וק: עכשיו אני שואל מי מחליט.

אבנר פינצ'וק: אני פקיד משרד הפנים, אדוני, ומתקשרת אליי אביטל מהפרקליטות ואומרת לי 'תשמע, אני צריכה את זה לצורך זה וזה, תעביר לי'.

אבנר פינצ'וק: מי מחליט?

מאיר שטרית: בדרך כלל זה יועץ משפטי של רשות ההגירה או של משרד הפנים.

מאיר שטרית: בדרך כלל.

מאיר שטרית: זה נוהל פשוט.

מאיר שטרית: אף אחד לא מחליט על דעת עצמו להגיש תביעה או להגיש חומרים.

אבנר פינצ'וק: אבל, אדוני, איך שזה מנוסח כאן, אין אף אחד שהוא בעל האחריות, שאחר כך יצטרך לתת הסבר 'פנו אלינו, זה נמצא מתאים לחוק ולכן העברנו'.

מאיר שטרית: בכל הליך משפטי שמתנהל נגד משרד הפנים, הרי דרך הטיפול בכל תביעה כזאת, מגיעים ליועץ המשפטי של המשרד, או של הרשות הספציפית הנוגעת בדבר והוא מחליט כן לתת, כן ללכת לתביעה, לא ללכת לתביעה, לענות, לא לענות.

אבנר פינצ'וק: יש פה סמכות שהיא מתפזרת---

מאיר שטרית: גב' פלאי, שואל מר פינצ'וק, מי מחליט אם לתת את הפרטים או לא?

אבנר פינצ'וק: אדוני, זו לא סתם שאלה, כי הרבה פעמים, כשיש בעל סמכות, יש לו את האחריות.

אבנר פינצ'וק: הוא חתום על זה.

נעמה פלאי: תיעשה פנייה לעובד משרד הפנים, צריך לעשות בדיקה שזה עומד בתנאים ובמה שנקבע בחוק.

מאיר שטרית: מי יעשה את הבדיקה?

נעמה פלאי: מה, אני אגיד שם של עובד?

נעמה פלאי: יוסמך עובד.

אביטל שטרנברג: זה עובד שהשר יקבע בתקנות.

מאיר שטרית: יהיה עובד מוסמך לזה?

אבנר פינצ'וק: כשאין מישהו שחותם על משהו, זה אחר כך 'מי נתן את ההוראה?'

מאיר שטרית: עובד משרד הפנים שהוסמך על ידי השר.

מאיר שטרית: נקודה.

מאיר שטרית: לא צריך תקנות, שהוסמך על ידי השר.

נירה לאמעי-רכלבסקי: '(ג) השר ימסור מדי שנה דין וחשבון לוועדת המדע והטכנולוגיה של הכנסת לעניין מידע שהועבר לפי סעיף קטן (ב), ובכלל זה מספר הפניות שהועברו למשרד הפנים לצורך קבלת מידע כאמור, וזהות הפונים'.

מאיר שטרית: טוב מאוד.

אבנר פינצ'וק: גם לאיזה צרכים.

אבנר פינצ'וק: אדוני, אדוני, עד עכשיו אנחנו לא יודעים, והם לא יודעים אפילו להגיד לאיזה צורך זה היה.

אבנר פינצ'וק: אז לפחות שבדיווח לכנסת אנחנו נדע.

מאיר שטרית: לצורך העתירה על ההנפקות, לאיזה צורך?

אבנר פינצ'וק: זה בדיוק מה שאדוני שאל ולא קיבל תשובה.

נירה לאמעי-רכלבסקי: אוקי, 'זהות הפונים ומטרות הפנייה'.

מאיר שטרית: בסדר, מקובל עליי.

קריאה: האם אפשר להוסיף את הוועדה לביקורת פנים?

מאיר שטרית: לא, הלאה.

נירה לאמעי-רכלבסקי: 3(ג) אני כאן מציינת שהממשלה מבקשת להעביר את הסעיף הזה, מבחינת ניסוח, לפרק ז', 'שונות'.

נירה לאמעי-רכלבסקי: בגלל שזה היה כאן כבר קודם וזה ממש משנה את הסדר של החוק, השארתי את זה פה.

מאיר שטרית: אבל אם משרד המשפטים רוצה את הניסוח כך, אז שיהיה כך.

מאיר שטרית: מה זה מפריע לי?

נירה לאמעי-רכלבסקי: אין לי בעיה עם זה, אני רק אומרת שהסעיף הזה יעבור כנראה לסעיף השונות, בסעיף התמונות המופחתות.

מאיר שטרית: בסדר, אני מקבל את זה.

אבנר פינצ'וק: וזה כמובן יתייחס לסעיף קטן (א).

מאיר שטרית: מה סעיף קטן (א)?

מאיר שטרית: זה לא חדש, זה קיים.

נירה לאמעי-רכלבסקי: הסעיף הזה כרגע כולל את ההסדרים שהיו על שולחן הוועדה.

מאיר שטרית: הלאה, הלאה.

נירה לאמעי-רכלבסקי: רק שנייה, היו כאן הערות של משרד המשפטים שלא נכנסו לנוסח, מכיוון שהיו חדשות.

נירה לאמעי-רכלבסקי: גב' שטרנברג, האם יש לך משהו להעיר?

נירה לאמעי-רכלבסקי: אנחנו מדברים על סעיף 3ג' רבתי, שאתם ביקשתם להעביר אותו לפרק ז', לשונות.

נירה לאמעי-רכלבסקי: כרגע הוא נשאר כאן, הוא יועבר לפרק שונות, אבל למען הסדר הוא נשאר כאן, אבל לא נכללות בו הערות חדשות שאתם הוספתם.

אבנר פינצ'וק: אז בואו נקרא את הסעיף קודם.

אבנר פינצ'וק: יש פה דברים חדשים בנוסח?

מאיר שטרית: זה מה שקיים.

מאיר שטרית: אין פה דברים חדשים.

מאיר שטרית: אנחנו מעבירים את הסעיף זה מהמקום הזה לפרק ז', לשונות.

נירה לאמעי-רכלבסקי: אני כתבתי אתמול---

מאיר שטרית: הנוסח היה מה שהיא ניסחה.

3ג': '(א) עובד משרד הפנים, שהשר הסמיכו לכך, רשאי להפיק באופן אוטומטי תמונת פנים באיכות פחותה מתמונת תווי פנים שנמצאה לפי סעיף 3(א) לצורך שימוש בה, לפי הוראות סעיף זה'.

מאיר שטרית: זה היה קיים בחוק המקורי ואתם רוצים להעביר אותו לפרק ז', שונות.

אביטל שטרנברג: כן.

מאיר שטרית: מאה אחוז.

נירה לאמעי-רכלבסקי: '(ב) תמונות פנים באיכות פחותה יישמרו במשרד הפנים בדרך שיקבע השר'.

מאיר שטרית: זה לא היה.

אביטל שטרנברג: זה היה.

אבנר פינצ'וק: זה הכל חדש.

אביטל שטרנברג: לא, לא.

אביטל שטרנברג: אלה דברים שהיו---

אבנר פינצ'וק: חדש יחסית למה?

אבנר פינצ'וק: אני---

מאיר שטרית: יחסית למה?

מאיר שטרית: למה שהחלטנו.

מאיר שטרית: אני שואל, האם הסעיפים האלה היו קודם?

נירה לאמעי-רכלבסקי: כן.

נירה לאמעי-רכלבסקי: בעקבות הישיבה שהיתה לנו עם גורמי הממשלה.

מאיר שטרית: יפה.

אביטל שטרנברג: אלה סעיפים שהיו בהצעת החוק המקורית, במקום אחר בחוק, והועברו לתמונה באיכות פחותה.

אביטל שטרנברג: זה אותם סעיפים.

מאיר שטרית: מאה אחוז, אתם מעבירים את אותם סעיפים לפרק ז', אז מה נידון בכלל?

מאיר שטרית: אני שואל, יש חדשות פה?

נירה לאמעי-רכלבסקי: הם הועברו לעניין תמונה באיכות פחותה, זה לא היה בחוק המקורי, תמונה באיכות פחותה.

אביטל שטרנברג: זה היה בחוק---

אבנר פינצ'וק: לא, לא היה.

נירה לאמעי-רכלבסקי: (ב) 'תמונות פנים באיכות פחותה יישמרו במשרד הפנים בדרך שיקבע השר והן ישמשו את עובדי משרד הפנים, שהשר הסמיכם לכך, לצרכים אלה בלבד; 1ץ הצגה חזותית הנדרשת למסגרת מילוי תפקידו של עובד משרד הפנים .

נירה לאמעי-רכלבסקי: 2.

נירה לאמעי-רכלבסקי: הכללתה ברישיון לפי חוק כלי ירייה תש"ט-1949'.

נירה לאמעי-רכלבסקי: '(ד) השר רשאי לקבוע בתקנות, באישור ועדת המדע והטכנולוגיה של הכנסת, הוראות בדבר אופן ההעברה של תמונות באיכות פחותה---

מאיר שטרית: פה כתוב לי, 'השר ושר המשפטים.

מאיר שטרית: ..' זה צריך להיות 'השר, בהתייעצות עם שר המשפטים---

נירה לאמעי-רכלבסקי: לא, זה לגבי אופן ההעברה.

נירה לאמעי-רכלבסקי: אתה צודק, אבל זה היה לגבי איזה גופים ציבוריים יקבלו את זה.

מאיר שטרית: כתוב לי ניסוח אחר.

מאיר שטרית: כתוב לי, השר, מה זה שר המשפטים?

נירה לאמעי-רכלבסקי: כאן מדובר על איך מעבירים את התמונות מתוך משרד הפנים.

מאיר שטרית: מקובל עליי.

מאיר שטרית: אני מדבר על ניסוח, מה כתוב.

נירה לאמעי-רכלבסקי: אין לך את זה.

מאיר שטרית: אז בלי שר המשפטים.

נירה לאמעי-רכלבסקי: כן.

נירה לאמעי-רכלבסקי: '(ד) השר רשאי לקבוע בתקנות, באישור ועדת המדע והטכנולוגיה של הכנסת, הוראות בדבר אופן העברה של תמונות באיכות פחותה, ובכלל זה תדירות העברת המידע, המטרות שלשמן יועבר, תנאי ההעברה, בעלי התפקידים המוסמכים לקבל תמונות כאמור, ומחיקת התמונות בתום השימוש בהן וכן הוראות בדבר אגירת המידע כאמור ואבטחתו'.

נירה לאמעי-רכלבסקי: '(ה) הכללת תמונת פנים באיכות מופחתת ברישיון לפי חוקי הירייה תיעשה לאחר שניתנה הסכמתו של תושב המבקש רישיון כאמור לכך.

נירה לאמעי-רכלבסקי: סירב תושב , לא יונפק לו הרישיון'.

מאיר שטרית: למה אתם רוצים להוריד את זה, אביטל?

אביטל שטרנברג: לא אני רוצה להוריד את זה.

מאיר שטרית: מי רוצה להוריד?

מאיר שטרית: מישהו רוצה להוריד?

מאיר שטרית: לא מורידים, נשאר.

מאיר שטרית: הלאה.

נעמה פלאי: לצורך ההבהרה.

נעמה פלאי: הנוסח שהופץ, הכחול, באותה תקופה לא תוקנו עדיין התקנות לעניין חוק כלי ירייה לגבי שילוב תמונה ברישיון בעירייה.

נעמה פלאי: בינתיים תוקנו התקנות והיום יש חובה לצירוף תמונה, ולכן זה לא יהיה נכון לומר ש'סירב תושב, לא יונפק לו רישיון'.

נעמה פלאי: תושב לא יכול---

נירה לאמעי-רכלבסקי: זה עניין שלכם, זה ממש עניין פרוצדורלי.

מאיר שטרית: ואם תושב לא מסכים לתת תמונה, אז מה?

נעמה פלאי: אז לא יונפק לו רישיון בגלל התקנות ההן, לא בגלל החוק הזה.

נעמה פלאי: זאת אומרת, היום יש חובה שתהיה תמונה ברישיון כלי ירייה, ולכן אין עניין של הסכמה או לא הסכמה.

מאיר שטרית: אתם רוצים להוריד את הסעיף הזה, בקיצור?

נעמה פלאי: זה נכון שהתמונה תשולב ברישיון כלי ירייה, אני רק חושבת שהנוסח שאנחנו הצענו היה קצת יותר מסודר ו---

מאיר שטרית: אבל אתם מורידים את הסעיף, בכל מקרה, אז זה לא משנה.

נעמה פלאי: לא זה, לא רק זה.

מאיר שטרית: את רוצה להוריד את הסעיף, נעמה?

נעמה פלאי: את (ה) כן.

אביטל שטרנברג: אולי דילגו על משהו?

מאיר שטרית: על מה דילגנו?

אביטל שטרנברג: בנוסח שאנחנו קיבלנו לפני כמה ימים היה 'תמונות פנים באיכות מופחתת יישארו במשרד הפנים ולא יועברו, למעט העברה פרטנית למשטרת ישראל, לרשויות התביעה, לפרקליטות המדינה, לבית המשפט ולגורמים אחרים האמונים על אכיפת החוק'.

אביטל שטרנברג: הסעיף הזה נשמט פה.

אביטל שטרנברג: בנוסח שהוקרא כאן כרגע, של מה שאנחנו רואים כ-28א' רבתי, הנוסח הזה נשמט.

מאיר שטרית: איך את מגיעה ל-28?

נירה לאמעי-רכלבסקי: תקראי לזה 3ג' רבתי.

אביטל שטרנברג: 3ג' רבתי.

אביטל שטרנברג: אנחנו מדברים על תמונה באיכות פחותה.

אביטל שטרנברג: תמונה באיכות פחותה היא משהו שכבר דובר שהוא לא רק בשימושם של עובדי משרד הפנים.

אביטל שטרנברג: בעקבות בקשה שעלתה כאן אנחנו הוספנו גם אפשרות להוסיף גופים אחרים.

אבנר פינצ'וק: על מה את מדברת, אביטל?

אביטל שטרנברג: את ג' לא קראת.

מאיר שטרית: היא קראה, את לא הקשבת.

מאיר שטרית: היא פשוט לא הקשיבה, היא קראה את זה.

אביטל שטרנברג: יש סעיף שהיה בנוסח הקודם---

אבנר פינצ'וק: אז תפני לסעיף ולנוסח.

אביטל שטרנברג: אפשר דקה אחת?

מאיר שטרית: אני לא מבין מה אתם רוצים.

אביטל שטרנברג: יושב ראש הוועדה, אני אסביר.

אביטל שטרנברג: כפי שזכור, אנחנו לקחנו---

מאיר שטרית: אני חשבתי שיושבים ביחד קודם.

מאיר שטרית: בשביל זה הכנו את הישיבה, נתנו זמן שתשבו ביחד, תגיעו עם דבר מוסכם פה.

מאיר שטרית: אני פשוט לא מאמין.

מאיר שטרית: אני לא מאמין.

מאיר שטרית: חברים, אתם תחזרו לוועדה הזו בחוקים נוספים, אני אומר לכם, זה לא יהיה עוד פעם אחת.

מאיר שטרית: זה פשוט לא יאומן.

מאיר שטרית: אני לא מאמין, אתה יכול להמשיך את הישיבה לאין סוף ולעבור דבר דבר, כל נקודה.

מאיר שטרית: אני לא מבין, מה, אתם לא מסוגלים לקבל החלטה על ניסוח משפטי ביחד?

מאיר שטרית: אני צריך להיות גורם משפטי?

אביטל שטרנברג: מאז שהישיבה האחרונה כונסה, ישבנו רק על זה.

מאיר שטרית: אז למה זה לא גמור?

אביטל שטרנברג: אנחנו ישבנו במשרדים כל יום כמעט עד חצות.

אביטל שטרנברג: אי אפשר להגיד שלא עשינו מאמץ.

מאיר שטרית: אין לי טענות על המאמץ, יש לי טענות על התוצאה.

מאיר שטרית: עכשיו אתם מתחילים להתווכח אם נאמר ככה או לא נאמר ככה.

מאיר שטרית: אלה דברים נורא בסיסיים.

אביטל שטרנברג: החוק הזה מורכב וכולנו רוצים שהוא ייצא טוב.

מאיר שטרית: אז דנו בו, יכולנו להשמיע את כל ההערות האלה קודם, החלטנו.

מאיר שטרית: אתם אמרתם שאתם רוצים להבהיר ניסוחים.

מאיר שטרית: מאה אחוז.

אבנר פינצ'וק: יש לך פה סמכות להבהיר עוד, מה את רוצה עוד?

אבנר פינצ'וק: אדוני, החוק הזה ומה שדיברנו כל הזמן על שימוש משרד הפנים, יש את האופציה להעביר את זה הלאה, אבל צריכים---

מאיר שטרית: מה הבעיה עכשיו?

מאיר שטרית: תסבירי לי מה הבעיה.

נירה לאמעי-רכלבסקי: (ג) לא מכסה את זה?

מאיר שטרית: מה חסר לך ב-(ג)?

מאיר שטרית: כתוב 'השר רשאי לקבוע, באישור ועדת המדע והטכנולוגיה של הכנסת, כי עובד בגוף ציבורי שייקבע, שלצורך ביצוע תפקידו לפי דין נדרש לאמת את זהותו של אדם, יהיה רשאי, במסגרת מילוי תפקידו, לקבל תמונות תווי פנים באיכות פחותה'.

מאיר שטרית: מה לא בסדר בזה?

מאיר שטרית: מה חסר לך פה, גב' שטרנברג?

אבנר פינצ'וק: זה מכסה את המטרות של החוק.

אביטל שטרנברג: אוקי, בסדר, זה מספיק.

מאיר שטרית: אוקי.

מאיר שטרית: גמרנו.

מאיר שטרית: הלאה.

מאיר שטרית: אנחנו מורידים את הסעיף שביקשתם להוריד.

מאיר שטרית: משרד הפנים, גב' נעמה פלאי?

מאיר שטרית: אנחנו מורידים את סעיף (ה).

מאיר שטרית: ירד.

נעמה פלאי: לכן גם המרקור שנמצא ב-3ג'(ב)2 צריך לרדת.

נעמה פלאי: הוא קשור ל-(ה).

אביטל שטרנברג: אין בעיה.

אביטל שטרנברג: זה מחוק אצלי.

מאיר שטרית: בסעיף 2, מה שכתוב במרקר, 'העברה פרטנית, שימוש בתמונה לצורך הנפקת תיעוד יהיה בהסכמתו של בעל התעודה' – יורד.

נירה לאמעי-רכלבסקי: את סעיף 4 אני לא אקריא, רק הוספנו 'איש משמר הכנסת'.

נירה לאמעי-רכלבסקי: מתברר שבחוק משמר הכנסת יש סמכויות בסיסיות מאוד לזהות אנשים בכניסה לכנסת.

נירה לאמעי-רכלבסקי: לא הגיוני שלכל סוהר יהיה את זה ולא לאיש משמר הכנסת בכניסה לכנסת.

מאיר שטרית: משמר הכנסת צריך לקבל טביעות אצבעות מאנשים?

נירה לאמעי-רכלבסקי: לא, בכניסה לכנסת, לצורך הזדהות, יש סמכות בחוק וכאן---

מאיר שטרית: הם יקבלו, יראו להם תעודת זהות.

נירה לאמעי-רכלבסקי: לא.

נירה לאמעי-רכלבסקי: אם יש תעודות זהות ביומטריות?

מאיר שטרית: כן.

מאיר שטרית: רוצים שמשמר הכנסת יתחיל לקרוא טביעות אצבעות?

נירה לאמעי-רכלבסקי: '

נירה לאמעי-רכלבסקי: לצורך אימות זהותו של אדם.

נירה לאמעי-רכלבסקי: ..

נירה לאמעי-רכלבסקי: מספר זיהוי, במסגרת מילוי תפקידם לפי דין'.

נירה לאמעי-רכלבסקי: הדין קובע שיש להם סמכות לדרוש הזדהות מאדם.

נירה לאמעי-רכלבסקי: הדין קובע שגם לסדרנים יש, וזה, והורדנו.

נירה לאמעי-רכלבסקי: כאן זה רק איש משמר.

נירה לאמעי-רכלבסקי: לממשלה לא היתה התנגדות, קצין הכנסת פנה אליי בעניין הזה.

אביטל שטרנברג: אנחנו חשבנו שאין מניעה לאשר את זה.

מאיר שטרית: בסדר.

מאיר שטרית: הלאה.

מאיר שטרית: 8.

מאיר שטרית: מה כתוב במלה בתוספת.

מאיר שטרית: מה זה?

נירה לאמעי-רכלבסקי: 8, מה שעשינו, את סעיף (ב) קטן, שדיבר על הרחבה של אימות טביעות אצבע לכל מיני עובדים של גופים ציבוריים, העלינו את זה כרגע לסעיף קטן 8.

מאיר שטרית: 8, 'אדם העובד, וזה מנוי בתוספת'.

מאיר שטרית: בסדר.

אביטל שטרנברג: אני נאלצת לחזור פה צעד אחד אחורה, לגבי התקנות של העברה מהמאגר של התמונות המופחתות.

אביטל שטרנברג: במקור אומרים לי ששר המשפטים היה חלק מהלופ של התקנת התקנות, אז צריך להוסיף אותו.

מאיר שטרית: השר, בהתייעצות עם שר המשפטים.

מאיר שטרית: זה מה שאמרנו.

נירה לאמעי-רכלבסקי: כן, למעשה הדברים האלה הם בעיקר ניסוחיים.

מאיר שטרית: הלאה.

מאיר שטרית: 10.

מאיר שטרית: אני רואה שאין שינויים.

מאיר שטרית: 11, אין שינויים.

מאיר שטרית: אני עובר על אחד אחד.

נירה לאמעי-רכלבסקי: השינויים היחידים שיש שם, שינויי נוסח, בעקבות מה ש---

מאיר שטרית: אם את אומרת לי שזה מקובל, אני שקט.

אבנר פינצ'וק: באיזה עמוד אנחנו?

מאיר שטרית: עמוד 13, למטה.

יהונתן קלינגר: אבל סעיפים 13, 12 נמחקו, והם לא מופיעים ב---

מאיר שטרית: הם לא נמחקו, הם פה.

נירה לאמעי-רכלבסקי: רק בנוסח שמונח לכם.

נירה לאמעי-רכלבסקי: הם מופיעים כאן, כי הם ארוכים.

נירה לאמעי-רכלבסקי: סעיף 13, 14---

אביטל שטרנברג: הנוסח שהועבר אלינו הוא פחות מעודכן.

מאיר שטרית: אני לא מבין, אני עובד עם נוסח אחר?

נירה לאמעי-רכלבסקי: לא, זה לא נוסח אחר, פשוט השינויים---

מאיר שטרית: איך יכול להיות שצילמו את זה וזה לא מופיע אצלי?

מאיר שטרית: מה כן צילמתם?

מאיר שטרית: רבותיי, אני פשוט לא מאמין.

נירה לאמעי-רכלבסקי: זה לא צילום, זה נשלח למחשב.

מאיר שטרית: תצלמו את זה, בצילום אנחנו רואים את זה ככה.

מאיר שטרית: נעשה הפסקה עשר דקות, תצלמו את זה ותחזרו.

מאיר שטרית: אני פשוט לא מאמין.

מאיר שטרית: אני לא מבין את זה.

מאיר שטרית: לכו לדפוס שתי דקות ותצלמו את זה.

מאיר שטרית: אני אלך לצלם את זה בעצמי, אין בעיה.

נירה לאמעי-רכלבסקי: הדפוס המיר את זה לנוסח מסמך סופי ולכן זה כאילו מחק את המחיקות וכדומה.

נירה לאמעי-רכלבסקי: (הפסקה).

מאיר שטרית: אני מחדש את הישיבה.

מאיר שטרית: אנחנו חוזרים לעמוד 12.

נירה לאמעי-רכלבסקי: אני רוצה רק לציין, סעיף 3ג' רבתי, סעיף התמונות המופחתות, כדי שיהיה ברור שאנחנו מעבירים פה לא את כל המאגר, אלא תמונה, בסעיף 3 ג' רבתי (ג), העירה לי גב' שטרנברג, ונכון, שכמובן שאנחנו לא מתכוונים שיעבור כל המאגר לאיזה גוף ציבורי, אלא רק תמונה ספציפית.

אביטל שטרנברג: תמונה של אדם מסוים או תמונה של קבוצה מסוימת.

אביטל שטרנברג: זאת אומרת, אנחנו לא מעבירים רק אחד, אנחנו נעביר כמה, אבל לא נעביר מאגר.

נירה לאמעי-רכלבסקי: אבל אם אומרים 'אדם', את יכולה לבקש גם 20 בני אדם.

אביטל שטרנברג: השאלה היא אם נניח נבקש ביום 100 או 200, האם זה---

נירה לאמעי-רכלבסקי: לא משנה, זה עדיין אדם.

נירה לאמעי-רכלבסקי: ברגע שאת קוראת לזה קבוצה, קבוצה היא דבר שיש להגדיר אותו, האם מדובר על קבוצת---

אבנר פינצ'וק: כל הג'ינג'ים, או כל הערבים.

אביטל שטרנברג: או כל אלה שהגישו את הבקשה שלהם ביום מסוים.

נירה לאמעי-רכלבסקי: לא, זה לא משנה, זה אדם.

נירה לאמעי-רכלבסקי: ההסמכה היא לגבי העברת תמונה.

נירה לאמעי-רכלבסקי: זה אדם ועוד אדם ועוד אדם.

נירה לאמעי-רכלבסקי: זה לא מוגבל.

אבנר פינצ'וק: המלה 'קבוצה' היא מלה טעונה, היא יכולה להיות.

אבנר פינצ'וק: ..

יהונתן קלינגר: אולי נחליף את 'תמונות', ל'תמונת'?

מאיר שטרית: לא, כי זה יכול להיות תמונות לפי ההגדרה של אדם.

נירה לאמעי-רכלבסקי: קודם כל אנחנו מבהירים שהכוונה היא בוודאי לא לכל המאגר, אלא רק לתמונה אחת בודדה---

מאיר שטרית: זה יכול להיות כמה אנשים, לפי ההגדרה שלך.

אביטל שטרנברג: נירה, אדם או מספר בני אדם?

נירה לאמעי-רכלבסקי: אני ממש לא חושבת שתהיה לך בעיה אם...

נירה לאמעי-רכלבסקי: זה לא אומר שזה אדם ליום.

אבנר פינצ'וק: אני לא מבין, זאת---

אביטל שטרנברג: אתה מבטיח לא לעשות לי בעיות?

אבנר פינצ'וק: לא, אבל זה---

אביטל שטרנברג: כל מה שאני רוצה זה שהניסוח יהיה שזה יהיה פרטני, שזה לא המאגר.

אביטל שטרנברג: עדיין יכול להיות שאני ארצה כמה עשרות, אולי כמה---

אבנר פינצ'וק: אבל את מגישה שאילתא על אחד ועל שני, מה אני אגיד לך?

אבנר פינצ'וק: 'לא, נגמרה המכסה שלך להיום?'

אביטל שטרנברג: אני לא יודעת מה תגיד לי.

אבנר פינצ'וק: לא, באמת.

אביטל שטרנברג: זה רשום בפרוטוקול?

אביטל שטרנברג: אוקי.

אבנר פינצ'וק: זה לא נפתר על ידי פקודת פרשנות?

אביטל שטרנברג: בסדר, אדם זה רבים, יחיד.

מאיר שטרית: עמוד 12: העברת מידע מהמאגר הביומטרי וגישה אליו.

מאיר שטרית: בבקשה תסבירי, גב' לאמעי.

מאיר שטרית: מה התיקון פה?

נירה לאמעי-רכלבסקי: ב-11 לא היה משהו חדש.

מאיר שטרית: ב-13 יש שינויים?

נירה לאמעי-רכלבסקי: לא, 13 ו-14, כמו שעכשיו אתה רואה, נמחקו.

מאיר שטרית: אז אין שינויים.

נירה לאמעי-רכלבסקי: סעיף 15, הממשלה מבקשת למחוק אותו.

נירה לאמעי-רכלבסקי: בנוסח שלכם ראיתי שביקשתם למחוק.

נירה לאמעי-רכלבסקי: אולי תסבירו למה.

אביטל שטרנברג: כי הבנו שאין מניעה, מבחינת הפרטיות, לשמור תוצאות זיהוי.

אביטל שטרנברג: זאת אומרת זה כן לא אולי, או כן לא קבוצה, אבל מבחינת פרטיות, אין מניעה לשמור את זה.

אביטל שטרנברג: בניגוד לדברים האחרים שמאוד הקפדנו לא לאגור אותם.

אבנר פינצ'וק: אני לא מבין.

אבנר פינצ'וק: תוצאת זיהוי זה כן או לא?

אביטל שטרנברג: זה כן, לא, אולי.

אבנר פינצ'וק: אתם מוחקים את הדבר הכי חשוב.

אביטל שטרנברג: לא, ממש לא.

אבנר פינצ'וק: זה בהפוך על הפוך.

אבנר פינצ'וק: זה עניין ניסוחי.

אביטל שטרנברג: יורם, אתה מוכן להסביר?

יורם אורן: מה שאנחנו נקבל בסוף זה לא אמצעים ולא נתונים, אלא תוצאת זיהוי.

יורם אורן: תוצאת זיהוי אומר זה השם של הבן אדם, או זאת הזהות שהוא התיימר אליה וזה בסדר, או זאת הזהות שהוא התיימר אליה וזה לא בסדר.

יורם אורן: זאת אומרת, זה משהו שלחלוטין אין לו שום קשר לא לאמצעים ולא לנתונים.

נירה לאמעי-רכלבסקי: אז למה לאגור את זה מעבר לנדרש לצורך השימוש בהם?

יורם אורן: למשל, בשביל סטטיסטיקות.

מאיר שטרית: רשימה של אנשים מותר לשמור גם היום.

נירה לאמעי-רכלבסקי: לאגור למה?

מאיר שטרית: סליחה, אני נותן לך דוגמה.

מאיר שטרית: למשל בדיקה מי התיירים שבאו מירדן לארץ בחודשיים האחרונים ולא חזרו, לפי הוויזה.

מאיר שטרית: אפשר לקבל תוצאה כזאת?

יורם אורן: בטח.

מאיר שטרית: יעשו רשימה של אלה שלא חזרו, יוכלו לחפש אותם.

יהונתן קלינגר: אבל זה לא הולך דרך המאגר הזה.

מאיר שטרית: למה לא?

יהונתן קלינגר: תיירים שבאו?

מאיר שטרית: אני סתם מביא דוגמה.

יהונתן קלינגר: התיירים שבאו הם לא במאגר הזה, הם במאגר אחר.

מאיר שטרית: מר קלינגר, אתה שוכח שאמרתי באחת הישיבות שאנחנו מתכוונים שתהיה חתימה גם בשדה התעופה ובכל מעברי הגדול, טביעות אצבעות וצילום תווי פנים של כל מי שנכנס לארץ, כדי לוודא שלא ייכנסו לפה אנשים בלתי רצויים.

מאיר שטרית: תדע לך שנערכים לעניין הזה, זה יהיה בכל מעברי הגבול בארץ, אז על הבסיס הזה, אין שם בעיה של לעשות אגירה כזו של החומרים, ולקבל רשימה מי האנשים שנכנסו ולא יצאו ושצריך לטפל בהם.

יהונתן קלינגר: אבל זה לא הולך לפי החוק הזה.

מאיר שטרית: אז לפי זה אתה רוצה רשימה של ישראלים, בבקשה.

אביטל שטרנברג: אני רוצה להדגיש שהסעיף הזה מדבר על סימן ב'.

אביטל שטרנברג: סימן ב' מדבר על העברת מידע לעובד משרד הפנים לצורך הנפקת מסמך זיהוי.

אביטל שטרנברג: אני רוצה להבין למה אנחנו עכשיו מוחקים את הסעיף שאישרנו שאומר שלצורך הנפקת מסמך זיהוי, תוצאת הזיהוי שהועברה, זה---

יורם אורן: ברגע שזו תוצאת זיהוי ללא אמצעים ונתונים, אני אולי רוצה לשמור.

יורם אורן: למשל, הנה מישהו שהיה אירוע שהוא חשוד בהרכשה כפולה, למה?

יורם אורן: כי אולי הוא יבוא עוד פעם ואז אני אוכל לטפל בו בצורה מסוימת.

יורם אורן: אין שם מידע אישי, יש שם תוצאת זיהוי בלבד.

מאיר שטרית: שֶם.

מאיר שטרית: מה רע בזה?

יורם אורן: כן, את זה שהיה אירוע, שהמאגר אמר הנה דוגמה להרכשה כפולה, אנחנו רוצים לשמור את זה.

נירה לאמעי-רכלבסקי: אבל זה כן מחלקה אחרת לגמרי של משרד הפנים.

נירה לאמעי-רכלבסקי: כלומר זו המחלקה ש---

יורם אורן: זה לא משנה, אבל זה בדיוק בקטע של---

מאיר שטרית: אני שואל, בלי קשר לחוק הזה, נגיד מחקנו את הסעיף, מי מפריע היום לאסוף את הנתונים האלה?

מאיר שטרית: מי מפריע למשרד הפנים לעשות רשימה של כל אלה שאתה אומר?

מאיר שטרית: מי מפריע לו? אף אחד.

אבנר פינצ'וק: אני רק רוצה לוודא - לפי סימן זה, אין אמצעים ונתונים?

אבנר פינצ'וק: אני לא רוצה שהם ייאגרו.

אביטל שטרנברג: לא, זה נמחק, הרשות מעבירה---

אבנר פינצ'וק: זה נמחק מסעיף שאומר שאסור לאגור.

אביטל שטרנברג: לא, זה נמחק לגמרי מכל הסימן הזה.

אביטל שטרנברג: הרשות מעבירה למשרד הפנים תוצאות זיהוי בלבד.

אבנר פינצ'וק: תוצאות זיהוי זה מילולי.

אבנר פינצ'וק: דגימה, מספר זה וזה---

מאיר שטרית: שם, מספר זהות, אלה תוצאות זיהוי.

מאיר שטרית: ...'שהועברו למשרד הפנים לפי סימן זה, לא ייאגרו, יימחקו'.

מאיר שטרית: מר פינצ'וק, בסעיף 15 נמחקות המלים 'וכן ממצאים ביומטריים ונתונים ביומטריים, בכלל זה תמונות תווי פנים'.

מאיר שטרית: מדובר פה רק על תוצאות זיהוי, 'תוצאות זיהוי שיועברו למשרד הפנים, לפי הוראות סעיף זה, לא ייאגרו באופן ממוחשב מעבר לנדרש לצורך השימוש למטרה שהם הועברו'.

מאיר שטרית: תרצו אחר כך לעשות רשימה של נתוני זיהוי שלכם, תעשו, בלא קשר לחוק הזה.

מאיר שטרית: אף אחד לא מפריע לכם.

מאיר שטרית: מוחקים רק את האמצעים הביומטריים והנתונים הביומטריים.

אביטל שטרנברג: לא, אנחנו מבקשים למחוק את כל הסעיף.

מאיר שטרית: למה?

מאיר שטרית: לא הבנתי למה.

מאיר שטרית: מה זה מפריע לך?

אביטל שטרנברג: מהטעם שהוא הסביר, אנחנו מבקשים שתוצאות הזיהוי שהועברו למשרד הפנים, נוכל לשמור אותן.

מאיר שטרית: אני טוען שאין איסור לשמור.

אביטל שטרנברג: למה?

אביטל שטרנברג: אם יש את סעיף 15 אני חייבת למחוק אחרי שהנפקתי את מסמך הזיהוי.

מאיר שטרית: את אומרת שאם יש את סעיף 15, אסור לכם---

אביטל שטרנברג: אסור לי לשמור על תוצאות הזיהוי של אנשים.

מאיר שטרית: אז מה לא בסדר בזה?

יהונתן קלינגר: כי כעיקרון, מרגע שהעפנו את הסעיף שאוסר עליהם לאגור ויש להם הסמכה ספציפית להעביר---

קריאה: מה לאגור?

קריאה: לאגור תוצאות?

קריאה: לאגור ממצאים?

יהונתן קלינגר: זה לא רק תוצאות.

אביטל שטרנברג: זה רק תוצאות, כי הסימן מדבר רק על תוצאות.

מאיר שטרית: אנחנו מדברים פה רק על תוצאות זיהוי.

יהונתן קלינגר: הסימן לא מדבר רק על תוצאות.

יהונתן קלינגר: מרגע שזה היה הסעיף שאסר על הרשות---

אביטל שטרנברג: כתוב סימן ב', 'העברת אמצעי הזיהוי'.

יהונתן קלינגר: נכון, אבל מרגע שזה היה הסימן שמטפל בהעברת מידע למשרד הפנים מהמאגר, וכן מדברים שהרשות מעבירה למשרד הפנים רק מידע על תוצאות של מי שניטלו ממנו אמצעים, אז האמצעים מוחזקים אצל משרד הפנים ומשרד הפנים הפיק ממנו נתונים, הוא רק אימת אותם.

יהונתן קלינגר: עכשיו מרגע שיש לו אמצעים ונתונים ויש לו את עצם האימות ומותר לו לאגור את האמצעים ואת ה---

נעמה פלאי: משרד הפנים לא אוגר את האמצעים והנתונים.

יהונתן קלינגר: אבל לא נאסר עליו בחוק פה ספציפית ודומה שהמחוקק שכח פה---

מאיר שטרית: סלח לי, למה אתה אומר לא?

מאיר שטרית: נאסר עליו לאגור אמצעים ביומטריים ונתונים ביומטריים, ויש גם תמונות.

נעמה פלאי: סעיף 3(ה) 'אמצעים ונתונים ביומטריים שניתנו והופקו, לא ייאגרו באופן ממוחשב, למעט במאגר הביומטרי מעבר לנדרש ובהתאם להוראות סעיף 3(א)', שזה התמונה המופחתת, 'מעבר לנדרש לצורך העברתם לרשות ולמערך ההנפקה לפי הוראות סעיף קטן (ג) והם יימחקו באופן אוטומטי בכל מקום שבו נשמרו בתהליך הנטילה, ההנפקה וההעברה, מיד אחרי ש---

אבנר פינצ'וק: רגע, אני שואל על 4(ו).

אבנר פינצ'וק: ב-4(ו) מדובר על נטילת אמצעים ונתונים לצורך הנפקה.

אבנר פינצ'וק: אני צודק?

אבנר פינצ'וק: זה אולי מסומן (ד), 'אמצעי זיהוי ביומטריים שניתנו לפי הוראות סעיף זה ונתוני זיהוי ביומטריים שהופקו מהם, לא ייאגרו באופן ממוחשב מעבר לנדרש, לצורך השוואתם, והם יימחקו אוטומטית, מיד לאחר קבלת תוצאות ההשוואה, אלא אם כן נדרשת השוואתם לאמצעים ונתונים ביומטריים שבמאגר'.

מאיר שטרית: יפה, לפי 6(א)2.

מאיר שטרית: זה הכל.

מאיר שטרית: אישרנו את זה.

מאיר שטרית: חוץ מזה, אסור להם לאגור שום נתון.

נעמה פלאי: 4 זה רק תוצאות הזיהוי שהם נוטלים להשוואה מקומית.

אבנר פינצ'וק: מרגע שזה הועבר למאגר, בינתיים אני שומר על האמצעים והנתונים, ואז---

מאיר שטרית: מר פינצ'וק, דנו בזה ארוכות.

אבנר פינצ'וק: כן, אבל בפריזמה של מה שאנחנו עכשיו מדברים... ואז קיבלתי את תוצאת הזיהוי.

אבנר פינצ'וק: אני לא רוצה שיהיה גם וגם.

מאיר שטרית: במקור, בסעיף 15 כתוב 'וכן ממצאים ביומטריים ונתונים ביומטריים, ובכלל זה תמונות תווי פנים שהועברו ממשרד הפנים, לא ייאגרו באופן ממוחשב'.

מאיר שטרית: זה מכוסה על ידי הסעיף הקודם שאסור להם לאגור שום דבר אחר, אבל עכשיו פה מדובר שפה אסור לאגור כלום, השאלה האם תוצאות זיהוי כן יכולים לשמור או לא? זה מה שנעמה אומרת.

מאיר שטרית: היא אומרת כך, נגיד שיש רשימה שרוצים לבדוק אנשים שזייפו תעודות זהות.

מאיר שטרית: מותר לשמור את הנתונים האלה?

מאיר שטרית: אני חושב שצריך לשמור את הנתונים האלה.

אבנר פינצ'וק: אני חושש משילוב של זה יחד עם החריגים להוראות שאוסרות על---

מאיר שטרית: איפה השילוב הזה יכול לקרות?

יהונתן קלינגר: שמותר להם להעביר לרשות אחרת מידע.

יהונתן קלינגר: מותר להם להעביר---

מאיר שטרית: איזה מידע?

מאיר שטרית: אם תהיה תביעה משפטית בעניין של הרכשה, זה הכל.

ניר פסי: זה רק על הרכשה במרכזי הנפקה?

ניר פסי: רק?

ניר פסי: כי אני לא רואה את זה.

מאיר שטרית: לא היית בקטע שדנו בזה.

אבנר פינצ'וק: אנחנו לא סתם מקשים, פשוט קיבלנו נוסח ואני מודה, הזזנו סעיפים ממקום למקום וזה יוצר איזה שהוא בלגן, ולכן אני שואל את השאלות האלה.

מאיר שטרית: מאה אחוז, אין לי טענות אליך, אני רוצה לענות לך.

מאיר שטרית: אני שואל אם אתה מתנגד ל---

אבנר פינצ'וק: אני לא מתנגד.

יהונתן קלינגר: לדוגמה לפי סעיף 3ב' רבתי (ב).

יהונתן קלינגר: 'לעובד משרד הפנים מותר להעביר מידע פרטני'.

יהונתן קלינגר: עכשיו השאלה מה זה מידע פרטני, אם זה כולל גם את אמצעי הזיהוי ונתוני זיהוי או לא, למשטרת ישראל, רשויות התביעה וכדומה, והוא יכול גם להעביר את תוצאות הזיהוי.

יהונתן קלינגר: יכול להיות, וזה מה שניסיתי להגיד קודם וכבודו חלק עליי, אבל עכשיו, לאור הסעיף הזה, זה כן משתנה, שאחד מהגורמים האמונים על הליכי אכיפת החוק יוכל, כדין לחלוטין, לנהל מרשם ביומטרי מקביל.

יהונתן קלינגר: כי הוא מקבל לפי 3ב' (ב).

מאיר שטרית: מתי?

מאיר שטרית: בשביל הליך פרטני לאדם, אז מה הוא ישמור ?

מאיר שטרית: את חמשת האנשים ש---

יהונתן קלינגר: לא, זה לא חמשת האנשים---

מאיר שטרית: מר קלינגר, באמת, עזוב, אתם מגזימים ואני לא רוצה לחזור רוורס עוד פעם.

מאיר שטרית: חברים, אני רוצה להתקדם.

מאיר שטרית: אני שואל, האם יש למישהו התנגדות, האם מישהו חושב שצריך להתנגד לזה שמשרד הפנים יוכל לשמור תוצאות זיהוי, לא אמצעים ביומטריים וכן הלאה, לגבי מקרים שבהם צריך לשמור את המקרים האלה.

מאיר שטרית: כמו שאמרתי, לדוגמה, רשימה של אנשים שניסו לזייף תעודות.

ניר פסי: אני רוצה רק בעניין הזה לומר עוד דבר.

ניר פסי: הביאו לידיעת אדוני את ה---

מאיר שטרית: הביאו.

ניר פסי: לא, דקה אחת.

ניר פסי: זה אומר שמחר אני הולך להתחזות בתור מר מאיר שטרית, ואתה מקבל את הנקודה הרעה ואתה נכנס למאגר---

מאיר שטרית: תתחזה, אתה צריך לבוא עם תעודה שלי.

ניר פסי: ואתה נכנס למאגר של רשימה שחורה.

מאיר שטרית: עזוב.

מאיר שטרית: אתה נכנס לדיון שדנו בו ארוכות.

ניר פסי: נוצרת פה עכשיו רשימה שחורה.

נעמה פלאי: ואז כשהוא יגיע למשרד הפנים---

מאיר שטרית: עם כל הכבוד, אני לא מקבל את זה.

מאיר שטרית: יש לי עדיין תמונה, ויכולים לראות אותי.

ניר פסי: אתם עושים עכשיו מעקב נוסף על אנשים

אביטל שטרנברג: רק רציתי הערה ל-11.

אביטל שטרנברג: בסעיף 11(ב) מדובר למעשה על הסמכה פרטנית, אישית, ספציפית.

אביטל שטרנברג: אנחנו מציעים שידובר בבעלי תפקידים ש---

אבנר פינצ'וק: זה מאושר.

אביטל שטרנברג: אני לא שמתי לב כרגע כשזה אושר.

אבנר פינצ'וק: זה אושר שבפעם שעברה.

מאיר שטרית: על אף האמור בסעיף קטן (א) רשאי השר, באישור ראש הממשלה---

אביטל שטרנברג: יש לי את הזכות---

אבנר פינצ'וק: לא, זה לא הערה, סליחה.

מאיר שטרית: סליחה, תן לי להבין.

אביטל שטרנברג: אבנר, זו הערה מהותית ואני רוצה---

אבנר פינצ'וק: זו לא הערה מהותית, זו בקשה מהוועדה לשנות את ההחלטה שהיא קיבלה בפעם שעברה.

מאיר שטרית: סליחה , מר פינצ'וק, אני לא מצליח לשמוע מה רוצים.

מאיר שטרית: גב' שטרנברג, אני רוצה להבין מה הבעיה.

אביטל שטרנברג: אנחנו מדברים על העובדים החיצוניים, אותם מומחים שהמאגר יעסיק.

אביטל שטרנברג: לפי הנוסח כרגע אנחנו מדברים על הרשאה אישית שהשר, באישור ראש הממשלה, כל פעם שמעסיקים איזה שהוא מומחה, צריך לבקש אישור שמי.

אבנר פינצ'וק: זו רוויזיה.

אבנר פינצ'וק: מה שנעשה פה זה רוויזיה.

מאיר שטרית: סליחה, סליחה.

מאיר שטרית: חברים, דנו בזה בפעם שעברה והיה ויכוח האם צריך אישור ראש הממשלה או לא צריך אישור ראש הממשלה.

מאיר שטרית: זה הוויכוח היחידי שהיה בסעיף הזה, ובסופו של דבר אני החלטתי שצריך אישור ראש הממשלה.

מאיר שטרית: בזה נגמר העניין.

מאיר שטרית: חברים, לא נחזור ברוורס.

אבנר פינצ'וק: זו לא הערות מהותיות, זו רוויזיה.

מאיר שטרית: חברים, אני לא חוזר רוורס.

מאיר שטרית: סעיף 15 מאושר עם השינוי.

מאיר שטרית: בעצם למחוק את סעיף 15.

נירה לאמעי-רכלבסקי: לאור העובדה שאנחנו כבר הסדרנו העברות והקלות שונות בכל יתר הסעיפים, אני לא מבינה למה שוב ההרחבה הזאת של ההעברה של עובד ממשרד הפנים לכל גורם---

אביטל שטרנברג: זה הסעיף המקורי.

נירה לאמעי-רכלבסקי: לא, אבל אנחנו שינינו כבר---

אביטל שטרנברג: לא, אנחנו פיצלנו.

אביטל שטרנברג: עשינו בו פיצול, אמצעים ונתונים עברו לתחילת החוק, תוצאות זיהוי נשארו במקום הזה.

אביטל שטרנברג: תוצאות זיהוי אפשר להעביר.

אביטל שטרנברג: זה פשוט פיצול שנעשה.

אבנר פינצ'וק: אז זה יהיה בכפוף לכל הסייגים שהיושב ראש הציע לגבי הסעיף המקביל?

נירה לאמעי-רכלבסקי: אז עכשיו תסבירו גם לגבי זה, כי אז זה היה מרוכז, עכשיו כשפיצלנו, למה כאן אנחנו רוצים להעביר תוצאת זיהוי לכל הגורמים האלה?

יורם אורן: להגיש תלונה על הרכשה כפולה, למשל.

אבנר פינצ'וק: לתלונה יש מקום אחר.

אבנר פינצ'וק: תלונה זה סעיף 5.

אביטל שטרנברג: כאן מדובר על תוצאת זיהוי.

מאיר שטרית: שייתנו דיווח לוועדה.

מאיר שטרית: כתוב, 'יעשו תקנות באישור ועדת המדע והטכנולוגיה של הכנסת'.

אבנר פינצ'וק: אבל כל מה שדיברנו קודם לגבי הסעיף המקביל, יחול כאן.

אבנר פינצ'וק: היה נוסח של---

נירה לאמעי-רכלבסקי: תהליך שהמדינה צד לו.

נירה לאמעי-רכלבסקי: שם זה היה רק להליך---

מאיר שטרית: שם הגבלנו את זה מאוד מאוד מאוד.

מאיר שטרית: פה זה דבר אחר.

מאיר שטרית: זה לגבי תוצאת זיהוי, לא אמצעי זיהוי.

אילת אלישר: אני רק רציתי להגיד שאנחנו לא דיברנו על תקנות, דיברנו על הסדרים שייקבעו בין המשטרה לרשות.

מאיר שטרית: צודקת.

מאיר שטרית: הגדרנו את המלה, במקום 'תקנות', 'הסדרים'.

מאיר שטרית: כתוב 'לפי הוראות סעיף 6 ותקנות שיקבע השר', אז במקום תקנות, היא צודקת, מדובר פה לפי הסדרים שייקבעו בין.

מאיר שטרית: ..

מאיר שטרית: ההסדר היה לפי הסדרים שייקבעו בין המשטרה לבין משרד הפנים, בהסכמה.

מאיר שטרית: זה היה הנוסח שאני קבעתי ואני מבקש לכתוב את זה, כמו שאני אומר.

מאיר שטרית: במקום 'תקנות', לפי הוראות סעיף 6, בכפוף.

נירה לאמעי-רכלבסקי: אני כתבתי את זה בנוסחים קודמים, אחר כך באו ואמרו לי שבעצם התכוונו כאן לכללים, שזה לא סתם כללים, אלא---

מאיר שטרית: סליחה, היתה הכרעה בעניין.

מאיר שטרית: אני חוזר, תרשמי את הניסוח שאני אומר לך: 'בכפוף להסדרים שייקבעו בין המשטרה לבין משרד הפנים, בהסכמה', זה הנוסח.

נירה לאמעי-רכלבסקי: אני רציתי להעיר שזה נוסח שהנחתי על השולחן, לאחר מכן נאמר על ידי משרד המשפטים---

מאיר שטרית: אבל, נירה, בשביל זה אנחנו יושבים פה.

נירה לאמעי-רכלבסקי: כי אנחנו חשבנו שהמלה 'כללים' היא לא כללים, אלא---

מאיר שטרית: אז לא עושים 'כללים'.

אבנר פינצ'וק: לא, 'הכללים', היתה בעיה, כי הם מוגדרים.

מאיר שטרית: לכן קבענו 'הסדרים'.

מאיר שטרית: אז תכתבי את הנוסח הזה.

מאיר שטרית: עכשיו זה סוף הדרך, אנחנו קובעים לפי הסדרים שייקבעו בין המשטרה למשרד הפנים, בהסכמה.

אבנר פינצ'וק: ההסדרים האלה יהיו פומביים?

מאיר שטרית: לא חייבים, אני לא חייב להיכנס בין המשטרה למשרד הפנים, איך הם מעבירים ולמי הם מעבירים.

מאיר שטרית: זה לא ענייני.

מאיר שטרית: גם אז עלתה השאלה על ידך ואמרתי לא.

אילת אלישר: רק לגבי סעיף 18 אני רוצה להזכיר את מה שאמרתי בתחילת הדיון.

אילת אלישר: קודם כל, שיכול להיות שהשר יגיש או כבר הגיש הסתייגות בעניין של העוון, ובכל מקרה, אם בסופו של דבר זה יהיה עוונות, אז זה עוונות כפי שייקבע בתקנות ולא בתוספת.

מאיר שטרית: מאה אחוז.

מאיר שטרית: אני מבקש לתקן את זה.

אביטל שטרנברג: בסעיף קטן (ה), 'סירב שופט לתת צו כמבוקש בסעיף קטן (א), רשאי היועץ המשפטי לממשלה ונציגו לערער על ההחלטה', אנחנו מבקשים להוסיף כאן גם את התובע הצבאי הראשי ואת הפרקליט הצבאי הראשי או נציגו.

אביטל שטרנברג: ובסעיף קטן (ו), במקום קצין משטרה צבאית ראשית, זה מפקד משטרה צבאית חוקרת.

אבנר פינצ'וק: אתם מורידים.

אבנר פינצ'וק: דיברו על הרמטכ"ל בהתחלה, לא?

מאיר שטרית: זו היתה טעות.

אבנר פינצ'וק: אדוני, אני לא מבקש להחזיר כלום, אני מבקש---

מאיר שטרית: במקום הרמטכ"ל, קמצ"ר.

אבנר פינצ'וק: אני לא מבקש לעשות שינויים מהותיים, אני מבקש שגם---

רינה לאמעי-רכלבסקי: למה להוריד בדרגה?

רינה לאמעי-רכלבסקי: הרי בחוק נתוני תקשורת זה היה רמטכ"ל, עשינו דגרגציה לקמצ"ר, ו---

מאיר שטרית: בסדר, זה הרבה יותר חמור.

אבנר פינצ'וק: בסדר, אבל אדוני הגיע לאיזון ועכשיו בכלל.

אבנר פינצ'וק: ..

אבנר פינצ'וק: אני לא זוכר טוב כמו אדוני---

מאיר שטרית: מי במשטרה מאשר?

מאיר שטרית: המפכ"ל?

נירה לאמעי-רכלבסקי: המפכ"ל.

נירה לאמעי-רכלבסקי: כן.

מאיר שטרית: אז שיישאר הקמצ"ר, זה המפכ"ל של המשטרה הצבאית.

נירה לאמעי-רכלבסקי: אני רוצה רק להבין, התקנות בכל זאת לגבי חקירה של עבירות עוון---

אביטל שטרנברג: נירה, בנוסח שלך עבירות של אגף החקירות והמודיעין זה אולי כן קצין ממשטרה צבאית ראשית.

נירה לאמעי-רכלבסקי: אני לקחתי את ההגדרה מחוק נתוני תקשורת.

מאיר שטרית: ראש אגף חקירות ומודיעין במשטרה, לא המפכ"ל.

נירה לאמעי-רכלבסקי: זה מה שהיה בנתוני תקשורת המקורי.

אביטל שטרנברג: ראש אגף החקירות ומפקד המשטרה הצבאית החוקרת, זה בחוק סדר הדין הפלילי (סמכויות אכיפה נתוני תקשורת), אז אנחנו הלכנו על זה.

אביטל שטרנברג: אני לא איהרג על זה, אבל---

אבנר פינצ'וק: לא, את עושה סימטריה בין המפכ"ל לקמצ"ר?

אבנר פינצ'וק: אין סימטריה כזו.

אביטל שטרנברג: זה לא המפכ"ל, זה בדיוק העניין.

מאיר שטרית: מה כתוב בנתוני תקשורת, גב' שטרנברג?

מאיר שטרית: תחזרי על זה.

אביטל שטרנברג: בנתוני תקשורת זה ראש אגף החקירות והמודיעין, או מפקד המשטרה הצבאית החוקרת.

מאיר שטרית: יפה, אותו דבר יהיה פה.

מאיר שטרית: מה לא בסדר בזה?

מאיר שטרית: אם כתוב בנתוני תקשורת ועל זה אתם מסתמכים, יהיה אותו דבר פה.

מאיר שטרית: אז במקום מה שכתוב 'קצין משטרה צבאית ראשי' יהיה 'ראש המשטרה הצבאית החוקרת'.

מאיר שטרית: נא לתקן.

דובר: אם אפשר לחזור לעמוד 15, אם אפשר להוסיף בשורה התחתונה 'בשל אותו חשד על ידי משרד הפנים ו/או אזרח', זאת אומרת גם לאזרח למעשה שחושד שגנבו את הזהות שלו, מותר להגיש תלונה.

נירה לאמעי-רכלבסקי: לא, זה סעיף מאוד מאוד רחב.

אילת אלישר: אין צורך גם, האזרח לא מגיע עם האמצעים.

אילת אלישר: כל הרעיון היה כאן האמצעי.

מאיר שטרית: חברים, אנחנו לא רוצים לפתוח את העניין הזה שיתחיל לקבל נתונים ביומטריים.

מאיר שטרית: יש לו תלונה, הוא יפנה למשרד הפנים ומשרד הפנים יעשה את הטיפול.

דובר: אפשרי להגדיר בתקנות או בחוק שיהיה ממונה שאליו האדם יפנה?

מאיר שטרית: אין צורך, למשרד הפנים.

נעמה פלאי: אני רוצה לחזור אחורה לסעיף 12, רק הבהרה.

נעמה פלאי: אנחנו הוספנו פה הבהרה, שיהיה ברור, וזה הובהר במסגרת המהלך שעדכנו לגבי הסיומת של הסעיף, 'לא העבירה הרשות תוצאת זיהוי כאמור בתוך פרק זמן שקבע השר, יראו זאת לעניין סעיף 3א' (א) כאישור להנפקת מסמך הזיהוי' והכנסנו את תמונת הראי גם בתחילת החוק.

נעמה פלאי: זו הבהרה שהכנסנו עכשיו, לכן אנחנו מבקשים שייאמר---

מאיר שטרית: למה את חוזרת על זה אם הסכמנו?

יהונתן קלינגר: למה זה לא נקבע בכללים שלכם?

יהונתן קלינגר: אתם קובעים נהלים וכללי עבודה של איך אתם מנפיקים.

נעמה פלאי: לא, אמרנו כאן שאנחנו רוצים.

נעמה פלאי: ..

מאיר שטרית: אז יש הסכמה.

נעמה פלאי: ובסעיף 3(א) זה מופיע ש'לאחר שמרכז ההנפקה וידא כי תוצאת הזיהוי שהתקבלה במשרד הפנים לפי סעיף 12 אינה מונעת את הנפקתו'.

אילת אלישר: יש לי רק דיוק אחת לגבי סעיף 20.

אילת אלישר: הוועדה בפעם הקודמת ביקשה שבנושא הדיווח אנחנו גם נגיש דיווח לגבי העובדה שהליך החקירה הסתיים בהגשת כתב אישום.

אילת אלישר: רצינו לסייג---

מאיר שטרית: לא 'אם', אם לא הוגש, אז לא הוגש.

אילת אלישר: בדיוק בגלל זה רצינו לכתוב שזה באמת רק במקום שיש הליכים לפי סעיף 18(א)1.

נירה לאמעי-רכלבסקי: זה ברור שאם לא היה מקום, אז לא.

אילת אלישר: זה לא כל כך ברור, כי למשל אחת האפשרויות היא שאנחנו נקבל מידע מחוץ לארץ ואין לנו מושג אם הוגש כתב אישום או לא.

מאיר שטרית: בסדר.

אילת אלישר: אז אולי נכתוב, כדי שלא יחייבו אותנו להשיג דברים---

מאיר שטרית: סליחה, גב' אלישר, אני לא רואה שום גורם שיכול לחייב אותך להגיד משהו שאת לא יודעת.

אילת אלישר: לא, אני מחויבת---

מאיר שטרית: אם את לא יודעת אם הוגש כתב אישום, מה תגידי?

מאיר שטרית: 'הוגש כתב אישום'.

מאיר שטרית: את לא תוכלי להגיד את זה.

אילת אלישר: יכול להיות שאני יכולה, השאלה כמה מאמצים אני צריכה כדי לפנות למשטרת רומניה.

מאיר שטרית: שום מאמצים.

אילת אלישר: העירו לי פה לגבי 'הסדרים'.

אילת אלישר: כתבנו משרד הפנים למשטרת ישראל, זה בין הרשות למשטרת ישראל.

מאיר שטרית: תקני את זה.

אביטל שטרנברג: יש לי הערה לסעיף 21.

אביטל שטרנברג: אחרי בית משפט אני מבקשת להוסיף 'בית דין צבאי'.

מאיר שטרית: צודקת, תוסיפי.

מאיר שטרית: הלאה.

מאיר שטרית: עמוד 17, אין שינויים.

מאיר שטרית: עמוד 18.

אביטל שטרנברג: יש לי הערה לגבי סעיף 23.

נירה לאמעי-רכלבסקי: את לא היית כאן, היושב ראש אישר להם את זה.

מאיר שטרית: הלאה, עמוד 18.

מאיר שטרית: יש שינויים?

מאיר שטרית: שונות, עונשין.

נירה לאמעי-רכלבסקי: סעיף 29 - עונשין.

נירה לאמעי-רכלבסקי: למעשה הממשלה השאירה את סעיף העונשין כמות שהוא.

נירה לאמעי-רכלבסקי: אנחנו רצינו, חוץ מהחמש שנים---

אביטל שטרנברג: אנחנו ניסחנו נוסח שנשלח אליכם.

אבנר פינצ'וק: אז היתה החלטה של היושב ראש שיהיו סעיפים מקבילים---

מאיר שטרית: סיכמנו חמש שנים.

מאיר שטרית: איפה כתוב חמש שנים?

מאיר שטרית: פה כתוב שלוש.

אביטל שטרנברג: אנחנו רוצים לנסות לטעון, כמו שאדוני מנסה לטעון---

אבנר פינצ'וק: אבל היתה כבר החלטה.

אבנר פינצ'וק: הוועדה הצביעה.

אבנר פינצ'וק: אדוני, אני---

מאיר שטרית: אני מסכים, אתה מתפרץ לדלת פתוחה.

מאיר שטרית: חברים, אמרנו חמש שנים, יישאר חמש שנים.

מאיר שטרית: כתוב פה שלוש.

נירה לאמעי-רכלבסקי: אני מציעה שהממשלה תציג את הנוסח הזה כרגע, מכיוון שהוא לא נכלל במה שנשלח אליי ב-23:00 בלילה.

נירה לאמעי-רכלבסקי: הם שלחו תיקון לסעיף העונשין בבוקר.

אביטל שטרנברג: בסעיף העונשין אני מציעה שעורכת דין רביד דקל מהמשרד שלנו תציג.

אבנר פינצ'וק: יש את הנוסח לפי ההחלטה של הוועדה?

מאיר שטרית: זה הנוסח שלכם?

מאיר שטרית: חלקי את הנוסח הזה.

רביד דקל: אנחנו עשינו איזה שהוא שינוי בסעיף העונשין, שהוא עושה סדר בסעיף.

רביד דקל: סעיף 29(א) - הסעיף המקורי אומר 'המוסר או המגלה אמצעים ביומטריים', אנחנו הוספנו את המלה 'המעביר', כדי לכלול אנשים נוספים בהקשר הזה, 'המוסר, המעביר או המגלה אמצעים ביומטריים, נתונים ביומטריים, תוצאות זיהוי או מידע חסוי בניגוד להוראות סעיף 26'---

מאיר שטרית: מה עם המחזיק?

רביד דקל: תיכף נגיע למחזיק.

אביטל שטרנברג: אדוני, אנחנו ישבנו ועשינו מיפוי של כל ההתנהגויות שאנחנו חושבים והלכנו ובדקנו אם זה נכלל בסעיפים והגענו למסקנה ש---

מאיר שטרית: בבקשה, רק תסבירי את זה.

מאיר שטרית: חברים, תקשיבו.

רביד דקל: '

רביד דקל: בניגוד להוראות 26, או העושה בהם שימוש בניגוד להוראות אותו סעיף, דינו מאסר חמש שנים'

מאיר שטרית: יפה, זה נשאר.

רביד דקל: כן.

רביד דקל: בנוסח של הוועדה מופיעה האופציה של רשלנות, אנחנו בחרנו להפריד אותה לסעיף נפרד.

רביד דקל: דרך אגב, בסיפא של סעיף 29, כדי להבהיר מה המשמעות של שימוש, אנחנו מציעים להוסיף הגדרה ששימוש בסעיף זה, 'לרבות אגירה, העתקה, שינוי או מחיקה שלא כדין'.

אביטל שטרנברג: ועיון גם.

רביד דקל: סעיף קטן (ב) של 29 זה סעיף הרשלנות.

רביד דקל: זה פיתוח של הסיפא שהיתה בסעיף 29(א).

רביד דקל: 'הגורם ברשלנות לגילוי אמצעים ביומטריים, נתונים ביומטריים, תוצאות זיהוי או מידע חסוי מאחר, תוך הפרת הוראה מההוראות שנקבעו לאבטחת מידע לפי חוק זה, או הפרת כלל או נוהל שנקבעו לפי חוק זה, דינו מאסר שנה'.

רביד דקל: זה סעיף הרשלנות, הוא חל על כל מי שעובד ברשות, כולל ראש הרשות.

יהונתן קלינגר: אבל הסעיף הוא תוצאתי.

אבנר פינצ'וק: אדוני, אנחנו לא רוצים -אדוני אמר שהוא לא מאמין שיגיע, והיה על זה ויכוח- להגיע למצב הקטסטרופלי של דליפת נתונים מהמאגר.

אבנר פינצ'וק: מה שהמדינה כאן מנסה לשנות את ההחלטה שהתקבלה פעם שעברה, זה להתנות את סעיפי העונשין של רשלנות בכך שיש את התוצאה המזיקה.

אבנר פינצ'וק: זאת אומרת שהיתה כבר דליפה.

אבנר פינצ'וק: אם זה יהיה כך, אז זה מגדיל את הסיכויים שאנחנו נגיע לתוצאה המזיקה, משום שעבירות רשלנות נועדו במיוחד למנוע את התוצאות האלה.

אבנר פינצ'וק: ואדוני סמך את ידיו על ההסדר, שהוא עצמו יצר בחוק מידע גנטי, שאינו מתנה עבירות רשלנות בתוצאה, ומה שנעשה כאן זו בקשה לרוויזיה, מבקשים מאדוני לשנות.

רביד דקל: זו לא בקשה לרוויזיה, אני מבקשת לענות.

אבנר פינצ'וק: זה בדיוק מה שאת עושה.

אבנר פינצ'וק: את מתעקשת---

רביד דקל: הבנתי את הבעיה שאתה מעלה.

רביד דקל: הבנתי, לא צריך להכביר מלים, אני מבינה יחסית מהר.

רביד דקל: סעיף הרשלנות של הוועדה הוא גם מותנה בתוצאה, אם אתה רוצה, אתה יכול לקרוא אותו, זה הנוסח שכתוב פה, 'המגלה או המעביר.

רביד דקל: ..' וברישא מדובר ברשלנות או ב---

נירה לאמעי-רכלבסקי: אבל לי יש גם סעיף נפרד, 'אינו נוקט אמצעים סבירים לשמירת סודיות ולאבטחת המידע'.

אבנר פינצ'וק: נכון, זה בדיוק מה שהעתקנו מחוק מידע גנטי.

מאיר שטרית: את הסעיף הזה הכנסנו רק לגבי מי שמנהל.

מאיר שטרית: לראות במי שמנהל את הרשות, שאם הוא לא נוקט אמצעים סבירים למנוע דליפת מידע, בעניין הזה הוא---

אבנר פינצ'וק: ואם אני בתפקיד בכיר אחר ברשות?

אבנר פינצ'וק: אם אני סגן?

נירה לאמעי-רכלבסקי: זו חקיקה נפרדת, כי בחוק מידע גנטי זה נפרד.

נירה לאמעי-רכלבסקי: יש גם על מי שלא נוקט אמצעים סבירים, שזה מה שבעצם טוענת כאן רביד ובעצם חל גם בסעיף שלהם.

נירה לאמעי-רכלבסקי: זה מה שאת אומרת, רביד?

נירה לאמעי-רכלבסקי: שברגע שאת הכנסת את העניין 'תוך כדי הפרה מהוראות---

מאיר שטרית: 'הגורם ברשלנות לגילוי אמצעים ביומטריים, נתונים ביומטריים, תוצאות זיהוי או מידע חסוי לאחר, תוך הפרת הוראה מהוראות שנקבעו לאבטחת מידע לפי חוק זה, או הפרת כלל או נוהל שנקבעו לפי חוק זה, דינו מאסר שנה'.

מאיר שטרית: אז זה לא רק תוצאה.

אבנר פינצ'וק: בסדר, אבל יחד עם סעיף קטן 3.

אבנר פינצ'וק: אותו אנחנו מותירים על כנו.

אבנר פינצ'וק: בנוסח של הוועדה, לפי ההחלטה של אדוני בפעם שעברה, 'אינו נוקט אמצעים סבירים---

מאיר שטרית: זה דבר אחר.

אבנר פינצ'וק: זו היתה ההחלטה של היושב ראש.

מאיר שטרית: זו היתה החלטה לגבי מנהל הרשות.

אבנר פינצ'וק: היתה החלטה, אדוני.

אבנר פינצ'וק: אני קראתי בפירוש את הסעיף מחוק מידע גנטי ואדוני אמר שזה סעיף שנראה לו ושצריכים להכניס אותו קטן, וזה סעיף קטן 3, ואם הם עכשיו רוצים לשנות את זה, זה שוב רוויזיה.

אבנר פינצ'וק: איך אתם מעזים לעשות כזה דבר?

אבנר פינצ'וק: אתם הודעתם שאתם מבקשים רוויזיה?

אבנר פינצ'וק: אתם רוצים לשנות.

אבנר פינצ'וק: ..

אבנר פינצ'וק: היושב ראש.

אבנר פינצ'וק: ..

רביד דקל: אפשר לדבר?

רביד דקל: אם אתה רוצה לשמוע גם אותי, אז אני---

אבנר פינצ'וק: אני רוצה לשמוע שתעני לשאלה.

אבנר פינצ'וק: את משנה פה החלטה של---

רביד דקל: אני עונה לשאלה, אתה לא נותן לי לענות לשאלה.

רביד דקל: התשובה היא שעבירות רשלנות שהמחוקק בוחר להטיל אחריות פלילית על עבירות רשלנות, הוא עושה את זה במשורה.

אבנר פינצ'וק: לא, את לא עונה לי לשאלה.

מאיר שטרית: רגע, מר פינצ'וק.

אבנר פינצ'וק: את מנמקת למה את עושה את זה.

רביד דקל: נכון, אני אומרת לך למה זה צריך להיות מותנה בתוצאה.

אבנר פינצ'וק: את מנמקת למה את מבקשת מהיושב ראש לשנות את ההחלטה---

מאיר שטרית: אבנר, תן לי לנהל את הישיבה ותן לה לדבר.

רביד דקל: אני מוכנה להציג את העמדה שלי, העמדה העונשית, שהיא העמדה של המחלקה שאני עובדת בה, והיושב ראש---

מאיר שטרית: מה היא העמדה?

רביד דקל: העמדה היא שעבירות רשלנות אלה עבירות שצריך לעשות במשורה.

רביד דקל: המשמעות של עבירת רשלנות, אדוני, זה שאתה בכלל לא מתעניין מה קורה אצל הבן אדם פנימה.

רביד דקל: הבן אדם, זה לא מעניין אותי אם הוא היה מודע, לא מודע, חשב, לא חשב, זה לא מעניין, אני קובעת סטנדרט---

אבנר פינצ'וק: והיה צריך לדעת.

רביד דקל: זה פשוט לא יאומן.

יהונתן קלינגר: ברשלנות הוא היה צריך לדעת.

מאיר שטרית: חברים, מר קלינגר, אולי תפסיק להפריע.

מאיר שטרית: אני נותן לכם לדבר חופשי, אני רוצה לשמוע את דעתה.

רביד דקל: אני קובעת סטנדרט שיכול להילמד מהכללים, מהנהלים, מהתקנות, ממה שלא יהיה, מחוקים אחרים, ממאטריה משיקה לדבר הזה, זה הסטנדרט ואני בודקת את ההתנהגות של הבן אדם.

רביד דקל: ההתנהגות של הבן אדם נמצאת פה והסטנדרט נמצא פה, ואני קובעת שאני מגישה כתב אישום ברשלנות.

רביד דקל: כדי לצמצם את ההתנהגויות שאפשר יהיה להגיש נגדן כתב אישום, אני מתנה את זה בתוצאה, כי אז זה מעיד שבאמת ההתנהגות היתה כזאת שראויה לכלי הפלילי.

רביד דקל: במצבים שזה לא ראוי לכלי הפלילי והיתה סתם הפרה של הוראות הבטיחות, יש דינים אחרים, אדוני.

רביד דקל: בחוק איסור הלבנת הון למשל, קבעו שהפרת כללי אבטחת המידע וכולי תהיה עבירה לפי חוק שירות המדינה (משמעת).

רביד דקל: יש מדרג בהתייחסות להתנהגויות האלה.

מאיר שטרית: למה בעינייך, אם הוא לא נוקט את האמצעים הסבירים, לא מדובר על יותר מסבירים, לשמירת סודיות ואבטחת המידע, זה לא תוצאה?

מאיר שטרית: נגיד אני ממונה על היחידה הזאת, אני בבוקר אומר לחבר'ה, 'תשמע, תנו להם להיכנס, יש לי אורחים, שייכנסו למאגר'.

מאיר שטרית: אני אומר, לא לנקוט אמצעים סבירים בשמירה על ביטחון, למה זה לא תוצאה?

רביד דקל: כי זו התנהגות.

מאיר שטרית: נכון.

מאיר שטרית: סליחה, מה המטרה של הענישה?

מאיר שטרית: אני מקווה שלא נצטרך להשתמש בענישה אף פעם, המטרה של ענישה היא להרתיע.

מאיר שטרית: מתי את מרתיעה?

מאיר שטרית: כשהענישה היא חמורה, אחרת אדם מוכן לקחת את הסיכון.

מאיר שטרית: בעניין של נקיטת אמצעים סבירים למניעת הדלפה, או למניעת פגיעה באבטחת מידע, הרגישות של המאגר הזה בעיני הציבור היא כל כך רחבה ששווה לי לעשות את האיזון מולה במקרה הזה בקביעה גם של עבירה של אי נקיטת אמצעים סבירים לשמירתה.

מאיר שטרית: אני רוצה שאנשים---

נירה לאמעי-רכלבסקי: חוק מידע גנטי קובע שאי נקיטת צעדים סבירים זה עבירה---

מאיר שטרית: כן, בדיוק, ואני עשיתי את אותו חוק ואני חושב, אגב, שזה השיג את שלו.

מאיר שטרית: אני לא שמעתי שום דליפה מאף אחד מהמאגרים הגנטיים שקמו.

רביד דקל: אין לי מה להגיד.

רביד דקל: אני מקבלת את---

מאיר שטרית: זה שווה.

מאיר שטרית: לצורך החוק, אני חושב ששווה להשאיר את הסעיף הזה ולהשאיר את העניין של אי נקיטת אמצעים ואני מקבל את כל הניסוח הזה שלכם, בתוספת הסעיף של אי נקיטת אמצעים סבירים.

נירה לאמעי-רכלבסקי: רצית גם הטלה לפי חוק מידע גנטי של ראש הרשות.

קריאה: נירה, זה לא נכון.

קריאה: אנחנו סיכמנו שלא.

נירה לאמעי-רכלבסקי: לא סיכמנו כלום.

נירה לאמעי-רכלבסקי: היושב ראש הפנה לחוק מידע גנטי ל---

מאיר שטרית: אני דווקא אמרתי שיש אחריות לראש הרשות.

מאיר שטרית: הרעיון היה שראש הרשות, מבחינתנו, אם הוא לא נקט אמצעים סבירים לשמירת הביטחון, הסעיף הזה חל גם עליו.

אבנר פינצ'וק: אדוני, אני חייב להגיד שמה שאומרת נציגת משרד המשפטים הוא הרבה פעמים נכון, באמת על אזרחים מן השורה מאוד נזהרים כשמטילים עבירת רשלנות, אבל לא כאשר יש אחריות ואחריות מאוד גבוהה.

אבנר פינצ'וק: אוקי, תתני למנהל הכור האטומי להתרשל כמה שהוא רוצה, זו לא תהיה עבירה פלילית, אלא אם כן היתה דליפה, כמו בצ'רנוביל.

אבנר פינצ'וק: ואני מצטער שאני מזכיר בפעם השנייה פה את צ'רנוביל, אבל זו בדיוק האנלוגיה.

אבנר פינצ'וק: אמרתם שזה מאגר רגיש ביותר, אתם לא צריכים לחכות לדליפה כדי לנקוט באמצעים נגד מי שהתרשל.

אבנר פינצ'וק: אנחנו, האזרחים, נותנים לכם מידע יקר מפז כדי שתשמרו עליו, אנחנו רוצים שלא תתרשלו.

אבנר פינצ'וק: אנחנו לא רוצים שרק כשידלוף המידע, אז אתם תתעוררו.

אבנר פינצ'וק: ואתם יודעים יפה מאוד שבמערכות כאלה, בטח באבטחת מידע, כשאין אחריות אישית, כאשר עוברים לסדר היום על עבירות רשלנות ואף אחד לא נותן את הדין, אז אחר כך בא ראש הרשות לאיסור הלבנת הון ומצפצף על הכנסת ואומר לה שהוא לא חייב לה שום דבר ושום דיווח, למרות שהוא העביר מידע שלא כדין, ברשלנות, בטעות.

אבנר פינצ'וק: לא הוא באופן אישי, אני חייב לציין.

אבנר פינצ'וק: אם אתם רוצים להגן על המידע הזה, אל תחכו שתהיה תוצאה מביכה.

מאיר שטרית: חברים, חבל על הוויכוח.

מאיר שטרית: אני הולך לפי הקו שקבענו בחוק מאגר המידע הגנטי.

מאיר שטרית: יש את הסעיף הזה ויש את הסעיף לגבי ראש רשות שרואים בו כאחראי אם הוא לא נוקט אמצעים סבירים.

מאיר שטרית: נכניס גם את הסעיף הנוסף הזה.

מאיר שטרית: לא רק ראש הרשות, כל המנהלים.

מאיר שטרית: גב' לאמעי תנסח את אותו סעיף כמו הנושא של מידע גנטי ועם אותה החמרה.

אבנר פינצ'וק: ומה שעשיתם פה עכשיו זה כן רוויזיה, ואתם ממשיכים לעשות---

מאיר שטרית: אבנר, אתה ממשיך?

רביד דקל: אני חושבת שלעניין הזה, אם מעתיקים את הסעיף מחוק מידע גנטי, לדעתי יש שם הוראות לעניין אבטחת הסודיות---

אבנר פינצ'וק: מעתיקים את העיקרון.

מאיר שטרית: בחוק גנטי כתוב, בסעיף 39(א) 'נושא משרה בתאגיד חייב לפקח ולעשות כל שניתן למניעת עבירה לפי סעיף 38---

נירה לאמעי-רכלבסקי: לא, זה לא הסעיף הזה.

נירה לאמעי-רכלבסקי: הסעיף של רשלנות.

מאיר שטרית: זה סעיף קודם, סעיף 38, סעיף העונשין, 2, 'העושה אחד מאלה, אינו נוקט אמצעים סבירים לשמירה על סודיות בניגוד להוראות סעיף 18(ב)'.

נירה לאמעי-רכלבסקי: אני כתבתי 'סודיות ואבטחת מידע'.

נירה לאמעי-רכלבסקי: הוספתי אבטחת מידע, כי פה האישיו הוא אבטחת מידע.

מאיר שטרית: אני מציע שביניכם תסכמו את הניסוח.

יהונתן קלינגר: בבריטניה היו עובדים שנסעו עם דיסקים עם מידע פרטי על אנשים---

מאיר שטרית: מר קלינגר, אתה מתפרץ לדלת פתוחה.

מאיר שטרית: אני מעוניין ש---

יהונתן קלינגר: זה חשוב מאוד.

יהונתן קלינגר: כדי שזה לא יקרה בארץ, חשוב להעניש.

מאיר שטרית: אני מעוניין, כדי ליצור את האיזון המתאים מול הרגישות, ליצור, מבחינתי, גם החמרה בתחום של הענישה וההרתעה.

מאיר שטרית: לדעתי זה נכון וזה חשוב.

מאיר שטרית: זה עבד במידע הגנטי לא רע.

מאיר שטרית: אני חושב שזה נכון, שיעבוד גם פה, לכן נכניס גם את הסעיף הזה.

מאיר שטרית: אני מבקש שהניסוח ייעשה בינך לבינה, מה שתסכימו, מקובל עליי.

נירה לאמעי-רכלבסקי: יש לי שאלה שאין לי עליה לגמרי תשובה, מבחינת ההתנהגויות שאנחנו אוסרים.

רביד דקל: רגע, מה סוכם בסופו של דבר?

מאיר שטרית: תגיעו ביניכם, הנוסח שלכם, בתוספת שני אלה.

אבנר פינצ'וק: אלא אם כן יש סתירה.

אבנר פינצ'וק: אדוני, רק שלא יטרידו את אדוני שוב, ואם יש סתירה, כמובן שהנוסח של הוועדה הוא גובר.

מאיר שטרית: סתירה במה?

אבנר פינצ'וק: אנחנו לא עברנו כרגע על הנוסח של הממשלה.

מאיר שטרית: הנוסח של משרד המשפטים.

אבנר פינצ'וק: הוא לא סותר בשום דרך את הנוסח של הוועדה?

מאיר שטרית: הוא לא סותר.

מאיר שטרית: הדברים העיקריים פה לא סתורים, חמש שנים, שבע שנים ושנה.

יהונתן קלינגר: חסר הסעיף של ההצלבה.

נירה לאמעי-רכלבסקי: לי חסרה הסדרה לגבי עבירה של קישור בין נתונים במאגרים.

מאיר שטרית: אבל זה לא היה גם קודם, לא אישרנו את זה גם קודם.

נירה לאמעי-רכלבסקי: אני רוצה לדעת איפה מכוסה עובד שעושה את הדבר הנורא מכל, מקשר בין המאגרים בלי שיש לו---

מאיר שטרית: זה שימוש לא נכון.

רביד דקל: זה שימוש במאגר, זה נכלל בסעיף (ד) קטן שלנו.

מאיר שטרית: 'המשיג מהמאגר הביומטרי, במישרין או בעקיפין מידע שאינו זכאי לקבלו לפי חוק זה, או עושה במאגר שימוש או פעולה שלא כדין'.

מאיר שטרית: מאה אחוז.

מאיר שטרית: דינו שבע שנים.

נירה לאמעי-רכלבסקי: אז אני לא בטוחה שהקישור בין---

רביד דקל: אז את יכולה להוסיף בהגדרה של שימוש גם קישור.

נירה לאמעי-רכלבסקי: קישור בין המאגר הזה למאגרים אחרים.

מאיר שטרית: יפה, מאה אחוז, אז זה כלול.

חמי פקר: נירה, אנחנו רוצים להבין את סעיף 29.

חמי פקר: רק להבין מה נכנס בסוף, אדוני.

מאיר שטרית: הנוסח של משרד המשפטים ושתי תוספות, אחת, שבעניין הזה של רשלנות, לא רק העניין של תוצאה, אלא גם העניין של אבטחת מידע, לנקוט אמצעים סבירים.

מאיר שטרית: והדבר השני, לגבי המנהלים---

חמי פקר: מה זה 29(ב)3?

נירה לאמעי-רכלבסקי: תראה בהצעת הוועדה מה שאני כתבתי, 29(ב)3 'אינו נוקט אמצעים סבירים לשמירת סודיות, אבטחת מידע בניגוד להוראות סעיף זה'.

נירה לאמעי-רכלבסקי: זה יישאר.

מאיר שטרית: זה יישאר ולגבי מנהלים, השני.

מאיר שטרית: פה כתוב בסעיף (ה)1 'ראש הרשות חייב לפקח ולעשות כל שניתן למניעת עבירה על סעיף זה...

מאיר שטרית: המפורטות בסימן זה, בידי עובד רשות או מורשה גישה כאמור.

מאיר שטרית: הפר את חובתו האמורה, דינו מאמר שישה חודשים או---

רביד דקל: הסעיף הזה הוא סעיף למעשה שקובע חובת פיקוח של ראש הרשות על העובדים, על ביצוע עבירות פליליות על ידי העובדים.

רביד דקל: מאיפה לקוח הסעיף הזה במקור?

רביד דקל: ממצב של תאגידים.

רביד דקל: למה לקחו את זה ממצב של תאגידים?

רביד דקל: אמרו, התאגיד זה אישיות משפטית שאין לה שיעור ואין לה מידה, אי אפשר להרתיע אותה---

מאיר שטרית: עשינו את זה במאגר הגנטי.

רביד דקל: אמרו שמכיוון שאנחנו מטילים חובות על תאגיד ואם הוא מפר אותן, זו עבירה פלילית, ולתאגיד זה לא אכפת, גם אם קיבל קנס, אז הוא מתגלגל בסופו של דבר על התאגיד.

רביד דקל: אנחנו נקבע חובת פיקוח על נושא המשרה שיש לו יכולת שליטה על מה שעושה התאגיד.

רביד דקל: התאגיד חי בסביבה של רגולציה, הוא עושה מה שכתוב לו בחוק, הוא לא יכול באופן מודע ללכת ולהיכנס למאגר ולהוציא כל מיני דברים מתוך המאגר ולעשות בהם שימוש לא ראוי.

רביד דקל: פה החובות בתוך החוק הזה לא מוטלות על הרשות, אדוני, הן מוטלות על אנשים בשר ודם שלגביהם יש לך ענישה חמורה מאוד של 5 שנות מאסר ו-7 שנות מאסר.

רביד דקל: את ההרתעה אתה משיג פה.

רביד דקל: את חובות האחרות הנלוות מול העובדים, ולכן אתה לא צריך את הסעיף של חובת הפיקוח של נושא המשרה, משום שקבעת לו את סעיף הרשלנות.

רביד דקל: הסעיף של הרשלנות, אם הוא לא נוקט את מידת האבטחה הראויה וכולי ואם נגרמות תוצאות, אז גם כן הוא נושא באחריות.

רביד דקל: יש לך פה את החגורה והשלייקס שנדרשים מבחינת האחריות האישית של ראש הרשות.

אבנר פינצ'וק: זה לא נכון.

רביד דקל: הסעיף הזה הוא סעיף מרחיק לכת משום שהוא קובע אחריות שלו לגבי מעשים שנעשים במודעות.

רביד דקל: זאת אומרת, אם אני באתי ואני עובדת של הרשות ואני עושה---

מאיר שטרית: הוא לא אשם.

רביד דקל: בוודאי שכן.

רביד דקל: אתה קובע לו אחריות על כל עבירה שכלולה ב---

מאיר שטרית: לא, לא.

מאיר שטרית: מה שאני קובע זה לא אחריות על כל עבירה שנעשתה ברשות.

מאיר שטרית: מה שאני רוצה לקבוע הוא לקבוע שראש הרשות או מנהל הרשות ינקוט באמצעים סבירים כדי למנוע הדלפות.

מאיר שטרית: אם הוא לא נוקט אמצעים---

רביד דקל: לא, לא למנוע הדלפות, למנוע עבירות.

רביד דקל: אדוני יקרא את הסעיף---

אבנר פינצ'וק: אני רוצה להגיב לדברים האלה.

מאיר שטרית: מה המטרה שלי?

מאיר שטרית: למנוע---

רביד דקל: למנוע הדלפות זה כלול ממילא בסעיף הרשלנות.

מאיר שטרית: נכון, אבל אני רוצה את האחריות האישית של המנהל.

רביד דקל: יש לו אחריות אישית.

רביד דקל: ברגע שיש הדלפה, ברגע שאין אמצעי אבטחה ראויים, אז הוא אחראי ברשלנות.

אבנר פינצ'וק: אדוני, אני נורא מצטער, את נלחמת פה בשיניים על הסעיף כי את יודעת שיש לו ערך ואת מבקשת לבטל אותו, ואת אומרת שאין לו ערך.

רביד דקל: אני מבקשת שאדוני יגן על זכות הדיבור שלי.

אבנר פינצ'וק: אבל היא לא מפסיקה לדבר.

מאיר שטרית: אני מדבר איתה.

מאיר שטרית: אותך שמעתי, אני הבנתי.

אבנר פינצ'וק: לא, לא שמעת אותי, לא הגבתי לדברים המדהימים שאומרת המדינה.

מאיר שטרית: אבנר, תן לי להבין.

מאיר שטרית: אנחנו עשינו את זה בחוק מידע גנטי.

מאיר שטרית: לא ראיתי שזה עשה נזק, רק להיפך, זה נתן לאנשים יותר ביטחון שמנהל צריך לדעת שחובה עליו לפקח, לעשות את כל האמצעים הסבירים למנוע דליפה.

מאיר שטרית: אותו דבר צריך להיות פה.

רביד דקל: אבל יש פה.

רביד דקל: ברגע שאדוני קבע את סעיף הרשלנות.

מאיר שטרית: אבל בחוק מידע גנטי עשינו את שני הדברים.

רביד דקל: אני יודעת.

רביד דקל: אני לא בטוחה שזה נכון בחוק מידע גנטי.

רביד דקל: מה שאני אומרת לאדוני זה שהסעיף שהוא קובע, שחובת הפיקוח היא הרבה יותר רחבה ולא מוצדק להטיל עליו אחריות בגלל מעשים שנעשים במודעות על ידי העובדים שלו.

רביד דקל: אני רוצה לתת לאדוני דוגמה קונקרטית מתי אפשר יהיה להטיל עליו אחריות פלילית, שאני לא חושבת שזה מוצדק.

רביד דקל: ברגע שבן אדם בא ומשאיר את הקוד שלו על השולחן, מתוך ידיעה, בצורה מכוונת, כדי שמישהו אחר יבוא ויוציא מידע מתוך המאגר, למעשה ראש הרשות אחראי על הפעולה המודעת של הבן אדם הזה.

אבנר פינצ'וק: אדוני, אני פשוט נדהם ממה שהמדינה עושה פה.

אבנר פינצ'וק: אני אפילו לא העליתי על דעתי שאני יכול להציע נוסחים עכשיו שמשנים את העקרונות שאדוני קבע בפעם שעברה, וזה מה שהמדינה עושה.

מאיר שטרית: לא שיניתי שום דבר.

אבנר פינצ'וק: זה מה שהמדינה עושה וכל ההסבר המפותל הזה, שאומרים שצריך להוריד משהו כי הוא לא נחוץ, כי הוא כבר קיים במקום אחר.

אבנר פינצ'וק: אז מה הבעיה?

אבנר פינצ'וק: מה הבעיה שיישאר?

רביד דקל: אני---

אבנר פינצ'וק: לא, את ביקשת קודם שאני לא אתפרץ, אז עכשיו תתני לי לדבר.

רביד דקל: אתה כל הזמן מתפרץ, אז גם אני יכולה להתפרץ.

רביד דקל: אני מופתעת שמישהו מהאגדה לזכויות האזרח מוכן שתהיה עבירה שאין לה שיעור ואין לה חקר כל כך רחבה שמישהו ישא באחריות פלילית על מעשים שאין לו שליטה עליהם בכלל.

אבנר פינצ'וק: ועוד איך יש שליטה.

אבנר פינצ'וק: ומה שאת עושה פה, זה בעצם את רוצה, בתור רגולטורית, להטיל אחריות על מנהל תאגידים.

אבנר פינצ'וק: האחריות פה---

רביד דקל: ולא מדובר פה על עבירות ברשות.

אבנר פינצ'וק: תקשיבי רגע, בבקשה.

מאיר שטרית: תצאו החוצה, תלכו מכות.

אבנר פינצ'וק: לא, זה בלתי אפשרי.

אבנר פינצ'וק: כי זה חוצפה מה שנעשה פה.

אבנר פינצ'וק: היתה החלטה של אדוני ואני מבקש מאדוני, זה שהם פותחים את הדיון ומנסים עכשיו בדלת האחורית---

רביד דקל: אנחנו לא פותחים את הדיון, אדוני, אנחנו הצענו---

אבנר פינצ'וק: מה שאת עושה זה סילוף, את מסלפת בצורה חמורה ביותר את כל הרציונל של הטלת אחריות בתאגידים.

אבנר פינצ'וק: את חושבת שאם מישהו מקבל תפקיד כל כך בכיר וכל כך אחראי במדינה, ל---

רביד דקל: אני מציעה שתלך ותלמד מה זה אחריות של נושא משרה בתאגיד לפני ש---

אבנר פינצ'וק: הוא אחראי על המידע ו---

מאיר שטרית: סליחה, סליחה, תנו לי.

מאיר שטרית: הניסוח של הסעיף שמנוסח פה על ידי גב' לאמעי הוא כזה, אני רוצה שתשמעי גם את הניסוח: 'ראש הרשות, או מי שראש הממשלה מינה לראש הרשות, חייב לפקח ולעשות ככל שניתן למניעת עבירה על פי סעיף 26 ועל העבירות המפורטות בסימן זה בידי עובד הרשות או מורשה גישה כאמור בסעיף...

מאיר שטרית: הפר את חובתו האמורה, דינו מאסר שישה חודשים'.

מאיר שטרית: זאת אומרת הוא צריך להפר בפועל.

אבנר פינצ'וק: ודאי.

אבנר פינצ'וק: גם צריך להוכיח את זה.

מאיר שטרית: זה לא על בסיס שקרה משהו.

אבנר פינצ'וק: זה לא באופן אוטומטי.

מאיר שטרית: אבנר, אתה מפריע לי.

מאיר שטרית: כתוב פה שצריך להפר בפועל את חובתו.

מאיר שטרית: אם הוא הפר ומוכח שהוא הפר את חובתו, גם הוא ייענש.

רביד דקל: מה זה החובה שלו?

מאיר שטרית: להגן, שלא לתת לעובדי הרשות---

אבנר פינצ'וק: אתם עושים עכשיו חקירה נגדית ליושב ראש.

רביד דקל: לעשות כל מה ש---

מאיר שטרית: בתחום הסביר.

מאיר שטרית: מה שאפשר בצורה סבירה למנוע דליפה.

מאיר שטרית: אם הוא זלזל, לא בא, לא בודק, לא מעניין אותו, שם פס על כל מה שקורה במאגר---

רביד דקל: אז הוא עובר עבירת רשלנות?

רביד דקל: כמו שאדוני קבע לפני שני סעיפים?

מאיר שטרית: מאה אחוז.

רביד דקל: מה שאני מבקשת לומר לאדוני שסעיף הרשלנות שהוא קבע הוא הרבה יותר מדויק, הוא הרבה יותר עושה---

מאיר שטרית: גם הוא חל.

רביד דקל: אבל אי אפשר לעשות גם את זה וגם את זה.

רביד דקל: אני חושב שסעיף חובת הפיקוח, כולל התנהגויות שמפקחים עליו, שהוא לא יכול להיות אחראי לגביהן ועדיין יש פה חזקה שהוא כן יהיה אחראי עליהם.

מאיר שטרית: יש פה שני חלקים.

מאיר שטרית: חלק אחד זה חובת הרשלנות שחלה גם עליו באופן אישי.

מאיר שטרית: אם הוא באופן אישי עשה עבירה, חל עליו הסעיף הזה.

יעקב אדרי: על זה אין ויכוח.

יעקב אדרי: אבל איפה שהוא לא עשה באופן אישי.

מאיר שטרית: אני לא מדבר עכשיו שהוא עשה עבירה.

מאיר שטרית: השאלה שלי כמנהל, האם הוא ממלא את תפקידו כמנהל להבטיח שלא יהיו משם הדלפות?

מאיר שטרית: האם הוא עושה את חובותיו?

מאיר שטרית: אם הוא לא עושה את חובותיו, מחר ראש הממשלה ממנה אותו, קובעים לו כללים, יש לו איזה שהוא תסריט שהוא צריך לעשות כדי למנוע הדלפות והוא מחר מתיר לאנשים חיצוניים להיכנס שלא כדין---

רביד דקל: עונש מאסר על עבירת הרשלנות, על פי סעיף הרשלנות---

אבנר פינצ'וק: על מה את נלחמת?

מאיר שטרית: אשר על כן, אנחנו מאשרים את הניסוח של משרד המשפטים בתוספת שני הדברים ש אמרנו, סעיף (ה)1 והסעיף הראשון של רשלנות.

חמי פקר: אמרת שנישאר עם שני דברים, התיקון המאושר של משרד המשפטים פלוס מה?

חמי פקר: (ה)1?

מאיר שטרית: פלוס מה שקראנו קודם על העניין שאינו נוקט אמצעים סבירים.

מאיר שטרית: והדבר השלישי (ה)1 לגבי ראש הרשות.

רביד דקל: אפשר יהיה לאפיין את זה שזה יהיה חובת פיקוח על עבירות של---

אבנר פינצ'וק: הורידו כבר את החזקה ואת עוד נלחמת?

מאיר שטרית: זאת הכוונה, אין לנו דבר אחר, רק על זה.

מאיר שטרית: אנחנו רוצים למנוע הדלפה מהמאגר, זה כל מה שאנחנו רוצים.

מאיר שטרית: אם הוא התעסק עם העובדת שם---

נירה לאמעי-רכלבסקי: יכול לדלוף מידע בלי שהיתה בעיה באבטחת מידע?

נירה לאמעי-רכלבסקי: ברור שהכוונה היא גם ל---

מאיר שטרית: השאלה אם הוא נקט אמצעים סבירים, זה כל הסיפור.

רביד דקל: אז צריך להגיד בצורה מדויקת את הדברים.

נירה לאמעי-רכלבסקי: לכן מה שאמרת עכשיו לא יכול להיכלל כאן, כי הכוונה היא שלא פיקח על עבירות, הפר את חובתו האמורה, לא יודעת אם זה רק באבטחה, אלא שבסוף הדרך היתה---

מאיר שטרית: זאת המטרה, למנוע דליפה.

מאיר שטרית: סיימנו את הפרשה.

נירה לאמעי-רכלבסקי: אני רוצה לציין שסעיף העונשין לא מתייחס לכל פעולה אסורה במאגר של התמונות באיכות מופחתת.

נירה לאמעי-רכלבסקי: אני מעלה כאן שאלה מאחר ש---

מאיר שטרית: יש חוק אחר שמגן עליו, בחוק אמצעי בטיחות---

חמי פקר: חוק הגנת הפרטיות.

מאיר שטרית: חברים, אני לא מתקן עכשיו את משרד הפנים כולו.

נעמה פלאי: רק הערה קטנה.

נעמה פלאי: בעמוד 21, קשור לנושא הדיווחים, שראש הרשות נדרש לדווח בענייני המשטרה והמשטרה הצבאית, לרבות על מספר הצווים שניתנו, תוך ציון המטרות שלשמן ניתנו והעבירה בשלה הוגשה הבקשה.

נעמה פלאי: יכול להיות שהוא יקבל את הצו של בית משפט ולא יהיה בו פירוט---

אבנר פינצ'וק: אז הוא יכתוב 'לא נכתב בצו'.

אביטל שטרנברג: הערה נוספת, בסעיף 33(א)1, הדיווח הוא לא רק לוועדת המדע והטכנולוגיה.

אביטל שטרנברג: זה פשוט הדיווח היחידי שמגיע גם לוועדת המדע והטכנולוגיה.

מאיר שטרית: כתוב, אחד, ועדת המדע והטכנולוגיה, שתיים, השר---

אביטל שטרנברג: לא, במקור הדיווח הזה היה כללי והוספנו את ועדת המדע והטכנולוגיה.

מאיר שטרית: סליחהף אני לא מעוניין לקבל את הדיווחים האחרים.

אביטל שטרנברג: אבל אחרים רוצים לקבל אותם.

אביטל שטרנברג: צריך להחזיר את האחרים.

אביטל שטרנברג: אתה תקבל מה שמגיע לך.

נירה לאמעי-רכלבסקי: את רוצה גם את מספר הפניות?

אביטל שטרנברג: כן, בטח, כמו שהיה בהתחלה.

מאיר שטרית: הלאה.

מאיר שטרית: הערות לעמוד 22.

נעמה פלאי: כן.

נעמה פלאי: אנחנו עשינו שינוי בעקבות הערה שהועלתה על ידי אבנר פינצ'וק, לסעיף 34א' 1(ב).

נעמה פלאי: אנחנו התייחסנו שם רק לנשים מוסלמיות ודרוזיות מכיוון שהיה להם פטור ממלא ממסירת תצלומים, אבל בעקבות הערה שלו---

מאיר שטרית: 'תוך התחשבות ברגשות דת ומסורת'.

נעמה פלאי: מכיוון שיכול להיות מצב שגם נשים שהן לא מוסלמיות ודרוזיות, כשייקחו מהן תצלום, תהיה בעיה עם כיסוי הראש שלהן ולכן נצטרך לראות איך עובדים באופן שמתחשב ברגשות דת ומסורת.

נעמה פלאי: לכן הרחבנו את הניסוח לא רק על נשים מוסלמיות ודרוזיות, אלא גם נשים יהודיות.

נעמה פלאי: החובה לצלם קיימת, זה רק השאלה איך לעשות את זה.

מאיר שטרית: מקובל עליי.

יהונתן קלינגר: האם נערכה בדיקה במשרד הפנים לגבי האם יש איזה שהיא בעיה עם כיסוי ראש של נשים?

אבנר פינצ'וק: איך הצטלמו עד היום נשים דתיות?

נעמה פלאי: זה לא היה משנה, הן היו מביאות תמונה.

יהונתן קלינגר: האם במשרד הפנים נבדק איזה שינויים צריך לעשות בשביל להסיר כיסוי ראש?

אבנר פינצ'וק: זאת אומרת שגם נשים יהודיות יצטרכו להתייצב להצטלם לפי הסטנדרטים שאתם תקבעו.

נעמה פלאי: לנשים יהודיות מעולם לא היה פטור ממסירת תצלום.

נעמה פלאי: פשוט כנראה שיהיה צורך להזיז את כיסוי הראש בצורה מסוימת כדי שאפשר יהיה לראות מה שדרוש.

נעמה פלאי: לא להסיר את כיסוי הראש.

אבנר פינצ'וק: להסיר במעט.

חמי פקר: יש פה סעיף שלא ברור מאיפה הגיע, בעמוד 22, 5 קטן.

נירה לאמעי-רכלבסקי: היתה כאן הסכמה ואושר שהתקנות, ככל שהן קשורות לאבטחת מידע, לא לדברים סודיים, כל המידע הזה ייקבע בתקנות ולא בכללים חסויים.

חמי פקר: את הוספת פה המון.

נירה לאמעי-רכלבסקי: דיברנו על אבטחה, כמו שמאבטחים את המאגר, כמו בתקנות.

אביטל שטרנברג: מי ניסח את זה?

מאיר שטרית: סליחה, לכן אני שואל אתכם.

מאיר שטרית: אם אתם לא ערים---

חמי פקר: זה בכלל לא על דעתנו.

נירה לאמעי-רכלבסקי: סליחה, חוץ מהשורה וחצי האחרונות, שזו היתה השלמה, זה היה מונח על שולחן הוועדה בפעם האחרונה ואחת לפניה, אחרי שסיכמנו שלגבי כל מה שקשור לאבטחת מידע---

מאיר שטרית: חברים, בואו נסכם את העניין הזה בקצרה.

מאיר שטרית: הסיכום יהיה, תקשיב: יהיה אבטחת מידע במאגר הביומטרי...

מאיר שטרית: לרבות הוראות לעניין ניהול המאגר והמידע שבו'.

מאיר שטרית: נקודה.

מאיר שטרית: כל היתר להוריד.

מאיר שטרית: כל היתר לא דיברנו.

אביטל שטרנברג: א

אביטל שטרנברג: בטחת מידע זה לא רק במאגר, זה גם בהעברה.

מאיר שטרית: כל התהליך.

מאיר שטרית: 'לעניין ניהול המאגר, המידע שבו ותהליך'.

חמי פקר: אסור לעשות את זה.

חמי פקר: אם יש רשות ממלכתית שלא השר קובע אותו, הוא לא יודע מה התורה, הרשות הממלכתית בלבד היא זו שקובעת את התורה, לשים את הנקודה אחרי 'המידע שבו', זה הכל.

מאיר שטרית: מר פקר, אומר משרד המשפטים, זה לא מספיק רק עניין ניהול המאגר והמידע שבו---

אביטל שטרנברג: מה שיכול להיות לא סודי---

מאיר שטרית: סליחה, אני מנסה לעזור לך.

חמי פקר: אבל אנחנו---

אבנר פינצ'וק: אבל, מר פקר, אחר כך יש כללים.

חמי פקר: חבר'ה, יש שתי יחידות שמתעסקות עם זה ביומיום.

אבנר פינצ'וק: חמי, תסתכל על זה, תקנות אחזקת המאגר באיסור הלבנת הון ואחזקתו, זה מקובל עליך?

מאיר שטרית: חברים, אני לא שומע, מה מפריע לכם?

חמי פקר: אני מבקש גם בסעיף הזה, כמו שכתוב בסעיפים האחרים, שאין באמור בסעיף זה כדי לגרוע מן האמור בחוק הסדרת הביטחון בגופים ציבוריים.

מאיר שטרית: אין לי בעיה, זה לא מפריע לי.

אביטל שטרנברג: אני לא רציתי להוסיף משהו אחרי 'ניהול המאגר והמידע שבו'.

אביטל שטרנברג: מה שהערתי זה שבתחילת אבטחת המידע לא רק במאגר הביומטרי, אלא יש צמתים ש---

נירה לאמעי-רכלבסקי: אוקי, אנחנו ננסח.

קריאה: אנחנו לא מסכימים.

נירה לאמעי-רכלבסקי: מה זה לא מסכימים?

נירה לאמעי-רכלבסקי: ישבו כאן חברי כנסת וקראנו את ההגדרה--

מאיר שטרית: חברים, חבל על הוויכוח, נגמר העניין.

מאיר שטרית: אני מבקש לתקן בסעיף ו(1), אתם השארתם פה ועדת חוקה, חוק ומשפט של הכנסת.

מאיר שטרית: לא ועדת חוקה, רק ועדת המדע והטכנולוגיה.

קריאה: למשטרת ישראל או למשטרה צבאית, צריך להיות ו/או.

קריאה: יש מקרים שחקירות הולכות גם וגם למעשה.

מאיר שטרית: 'או' זה 'ו'.

אבנר פינצ'וק: היה את הסעיף עם הפקדת תעודות זהות?

נירה לאמעי-רכלבסקי: לא, הוחלט שבחוק הזה זה לא יוסדר.

מאיר שטרית: הורדנו את זה.

מאיר שטרית: אמרנו שנעשה את זה בחוק נפרד.

לירון אדלר: 39.

לירון אדלר: הנוסח הוא כזה 'תחילתו של חוק זה ביום ראשון לינואר 2010, או ביום תחילת תוקפו של צו לפי סעיף 40(1), לפי המאוחר מביניהם.

לירון אדלר: להלן יום התחילה'.

מאיר שטרית: יפה מאוד.

לירון אדלר: ב-40 יש לנו גם שינוי.

לירון אדלר: 'חוק זה יוחל בהדרגה, בהתאם להוראות כמפורט להלן: 1.

לירון אדלר: השר יקבע, בהתייעצות עם שר האוצר ושר המשפטים, בצו תקופת מבחן שבמהלכה יחולו ההוראות לפי חוק זה, על קבוצות תושבים שיקבע, במטרה לבחון בתקופה זו את אופן יישום ההוראות לפי חוק זה על קבוצות אלה.

לירון אדלר: בצו כאמור ייקבעו העניינים שייבחנו בתקופת המבחן והמדדים להצלחתו.

לירון אדלר: בתקופת המבחן יחולו ההוראות לפי חוק זה בהתאם לצו האמור'.

יהונתן קלינגר: למה ההוספה של המלה 'לפי'.

לירון אדלר: לפי זה גם תקנות.

יהונתן קלינגר: לעומת 'הוראות חוק זה'.

לירון אדלר: '2.

לירון אדלר: 60 ימים לפני תום תקופת המבחן לכל המאוחר ידווחו ראש הממשלה והשר לוועדת השרים ליישומים ביומטריים, לוועדה המשותפת לוועדת הכנסת ליישומים ביומטריים ולוועדת המדע והטכנולוגיה של הכנסת על ממצאי הבחינה כאמור בפסקה 1'.

מאיר שטרית: הערות?

קריאה: אם אפשר להוסיף סעיף אחד ברשותכם, לשקול, להוסיף פיצויים לאזרח במקרה שה פרטיות שלו---

מאיר שטרית: שיתבע בבית משפט.

לירון אדלר: לעניין סעיף 40, יש לנו פה מה להוסיף.

יורם אורן: כדי שהפיילוט יהיה משמעותי ושנוכל להפיק ממנו משהו, יש כמה דברים שאנחנו כן צריכים לעשות במהלך תקופת הפיילוט וצריך לקבוע את הדרך הכי נכונה לעשות את זה.

מאיר שטרית: למה בחוק?

יורם אורן: אני לא אומר שזה חייב להיות בחוק, אני רק אומר שמבחינת שקיפות אנחנו מעלים את זה ואנחנו רוצים ש---

מאיר שטרית: אז תעשו.

מאיר שטרית: מי מפריע לכם?

מאיר שטרית: רק תעשו כבר.

יורם אורן: אנחנו רוצים למשל אם נבצע השוואה ביומטרית של אדם מול מסמך זיהוי שלו, את ציון ההשוואה אולי שתהיה לנו אפשרות לשמור.

יורם אורן: אנחנו רוצים שבמצבים מסוימים, במנותק מזהות, אנחנו כן נוכל לשמור אמצעים ביומטריים מסוימים בשביל לנתח בעיות שהתעוררו.

יורם אורן: בתקופת הפיילוט.

יורם אורן: בצורה אנונימית.

מאיר שטרית: אנונימית?

מאיר שטרית: אין לי בעיה.

אבנר פינצ'וק: תכניס את זה לצו ואם זה יהיה בכפוף לכללי בטיחות---

נעמה פלאי: העניין הוא שבעצם החוק לא מאפשר---

מאיר שטרית: תוסיפו סעיף שהשר יקבע בתקנות, בהתייעצות עם שר המשפטים, נהלים להפעלת, או תקנות להפעלת הפיילוט.

מאיר שטרית: תנסחו סעיף נוסף שמסמיך את שר הפנים לקבוע בתקנות או בצו מה שתרצו, את ההסדרים המיוחדים בתקופת הפיילוט.

לירון אדלר: כתוב 'בתקופת המבחן יחולו ההוראות לפי חוק זה בהתאם לצו האמור'.

מאיר שטרית: יפה, אז זה מכסה אותך.

יהונתן קלינגר: השר יכול להחליט שלא תהיה גישה לבית משפט מי שמקבל נתונים במאגר.

מאיר שטרית: בתקופת הפיילוט?

מאיר שטרית: בשביל מה צריך גישה לבית משפט?

יהונתן קלינגר: לקחת מידע מהמאגר.

יהונתן קלינגר: זה הוראות חלקיות.

יהונתן קלינגר: זה אומר שבתקופת הפיילוט, ופיילוט יכול לקחת שנים, ואפשר ל---

מאיר שטרית: איזה שנים?

מאיר שטרית: השתגעת?

יהונתן קלינגר: כיוון שהשר קובע את התקופה, פיילוט יכול לקחת שנים ולאורך כל התקופה הזו, סעיף 18 לא בתוקף ולמשטרה יש גישה חופשית וזה אפשרי לפי הנוסח הזה של הסעיף.

מאיר שטרית: חברים, כמה זמן ייקח הפיילוט?

יורם אורן: אנחנו לא יכולים כרגע להתחייב על תקופה, בוא נגיד שזה הרבה חודשים לפחות.

מאיר שטרית: כמה?

מאיר שטרית: כמה?

ניסים אליאסף: נגיד משהו מהצד הפרקטי קצת.

ניסים אליאסף: משהו כמו שלושה, ארבעה, חמישה חודשים.

יורם אורן: איפה שהוא בטווח של בין חצי שנה לשנה.

מאיר שטרית: ניסים, מה אתה אומר?

מאיר שטרית: כמה זמן ייקח הפיילוט?

מאיר שטרית: אתם מתכוונים להנפיק תעודות זהות חדשות?

מאיר שטרית: אני שואל.

נירה לאמעי-רכלבסקי: אני חושבת שאולי כדאי, שאם הפיילוט עובר תקופה מסוימת, הוא יחזור כאן לאישור הכנסת או לבדיקה מחודשת, כי בכל זאת בתקופת הפיילוט אנחנו נותנים כאן פטור מסעיפים מרכזיים בחוק.

מאיר שטרית: אני לא חוזר לזה, חברים, יש דיווח לכנסת וגם לוועדה הזאת.

ניסים אליאסף: כחצי שנה.

מאיר שטרית: כחצי שנה.

מאיר שטרית: אני יכול להגביל את תקופת הפיילוט לחצי שנה?

אבנר פינצ'וק: תלוי, אדוני, מתי מתחילים.

אבנר פינצ'וק: אם יש לך תקופה, הוא אחד המשתנים בכל מחקר---

מאיר שטרית: זה לא יהיה חצי שנה.

מאיר שטרית: אתם לא רוצים להפיק תעודות זהות?

מאיר שטרית: אין בעיה, רק תגידו לי.

ניסים אליאסף: לא, רוצים להפיק מהר.

מאיר שטרית: אז מה הבעיה?

מאיר שטרית: למה הפיילוט צריך לקחת מאה שנה?

מאיר שטרית: תיקחו קבוצה של אנשים שאתם רוצים, למשל כל עובדי המדינה, מה הבעיה?

מאיר שטרית: זה 400,000 איש, תפיקו להם תעודות זהות.

מאיר שטרית: הנה, גמרתם את העניין.

מאיר שטרית: אם הייתי שר הפנים, זה מה שהייתי עושה, אגב.

אבנר פינצ'וק: זה רעיון מצוין.

מאיר שטרית: אני לא רוצה להשאיר את זה פתוח לנצח.

אביטל שטרנברג: אתה לא יכול לקבוע כאן זמן מראש, כי אנחנו עוד לא יודעים מה יקרה ב---

מאיר שטרית: מה יקרה?

אביטל שטרנברג: אנחנו צריכים שמישהו שיודע מה צריך לבחון ואיך צריך לבחון.

מאיר שטרית: הנה, יושב פה אדם שיודע.

אבנר פינצ'וק: אדוני אמר, זה שיטות מחקר, אדוני למד שיטות מחקר.

אביטל שטרנברג: יבואו אליך ואצלך יגדירו זמן, אבל לא בחקיקה, זה סד חזק מדי.

מאיר שטרית: אז מתי יגדירו את זה?

מאיר שטרית: בצו?

נירה לאמעי-רכלבסקי: הפיילוט יהיה באישור צו.

מאיר שטרית: שהפיילוט יהיה באישור הוועדה?

אביטל שטרנברג: הצו של הפיילוט יגיע אליך.

מאיר שטרית: בבשקה, מסכים.

מאיר שטרית: אתם מסכימים?

ניסים אליאסף: כן.

מאיר שטרית: אז תכתבו.

מאיר שטרית: הצו יבוא לאישור הוועדה.

אבנר פינצ'וק: אדוני, אדוני.

אבנר פינצ'וק: העניין של משך התקופה, אדוני למד והתמחה במיקרו ביולוגיה, בשיטות מחקר, כשאתה רוצה לעשות מחקר ולצורך העניין מדובר במחקר, פיילוט, והוא צריך להיות תקף, התקפות של מחקר כזה יכולה להיות פונקציה של כמה מדדים שתלויים זה בזה.

אבנר פינצ'וק: התקופה יכולה להיות יותר קצרה, זה מדד אחד, אם למשל יהיה מספר גדול באותה תקופה, לעומת זאת אם במקרה יהיה מספר יותר קטן, אז אתה צריך להרחיב קצת את התקופה.

אבנר פינצ'וק: אנחנו לא יכולים כרגע, בכלים שלנו---

מאיר שטרית: לכן אני שואל את המומחים, אני לא קובע.

מאיר שטרית: אני שואל אותם.

מאיר שטרית: אומרים לי חצי שנה.

ניסים אליאסף: אנחנו מבקשים שלא יהיה כתוב בחוק חצי שנה.

ניסים אליאסף: בצו יהיה.

נירה לאמעי-רכלבסקי: אתם צריכים להבין שבזמן הזה כל ההסדרים שקבענו כאן בחוק, לעניין אגירה ושמירה על פרטיות---

ניסים אליאסף: הכל יהיה מוכן.

נירה לאמעי-רכלבסקי: אבל הכל מאוד פתוח.

נירה לאמעי-רכלבסקי: אנחנו לא יכולים להרשות לעצמנו עכשיו איזה שהיא תקופת מבחן בלתי מוגדרת שבה למעשה אתם לא מחויבים לשמור על ההוראות של החוק ואנחנו לא יודעים מתי היא תסתיים.

מאיר שטרית: חברים, סליחה, אתם לא יכולים לעשות שינויים.

מאיר שטרית: נירה, את מפרשת את זה לא נכון.

מאיר שטרית: תסלחי לי, אני אסביר לך.

מאיר שטרית: בפיילוט מותר להם, לצורך העניין, זה מה שביקש מר יורם אורן, לשמור נתונים אנונימית.

מאיר שטרית: זה לא מפריע לחוק, מותר לשמור נתונים כמה שהם רוצים לצורך בדיקה וניתוח וכן הלאה.

מאיר שטרית: מה זה מפריע?

ניסים אליאסף: אנחנו מוכנים גם לבוא לוועדה ולהציג בפני הוועדה---

מאיר שטרית: בסדר, החשש שלי מהפיילוט הוא בכלל מכיוון אחר.

מאיר שטרית: שהפיילוט לא ייקח חמש שנים.

ניסים אליאסף: לא, לא.

ניסים אליאסף: אלא אם כן הוא יוחל על כל תושבי המדינה כפיילוט.

מאיר שטרית: אני שואל, אני מתעניין.

מאיר שטרית: הייתי שר הפנים ואני מתעניין, אני יודע שאם הייתי שר הפנים, זה היה לוקח חודשיים.

יהונתן קלינגר: אגב, זה לא מופיע בחוק, מה קורה אם הפיילוט הוא כישלון חרוץ?

מאיר שטרית: נסגור את העסק.

מאיר שטרית: נפזר את העסק.

יהונתן קלינגר: החלום שלי זה שלא יצטרכו את הפיילוט הזה.

מאיר שטרית: בצו אמורים לתת גם זמן, הצו הזה צריך לבוא לאישור הוועדה?

אביטל שטרנברג: כתוב זמן.

אבנר פינצ'וק: לא, אביטל.

מאיר שטרית: אני שואל, למה אתה מתנגד להביא את הצו לאישור הוועדה?

אבנר פינצ'וק: אני מתנגד?

מאיר שטרית: אז מה הבעיה?

מאיר שטרית: משרד הפנים, מפריע לכם שהצו יבוא לאישור הוועדה?

ניסים אליאסף: לא.

מאיר שטרית: משרד המשפטים, לכם מפריע?

אביטל שטרנברג: הצענו את זה.

מאיר שטרית: לכם מפריע, חמי?

חמי פקר: לא, לא.

מאיר שטרית: חברים, סיכמנו, הצו יבוא לאישור הוועדה.

מאיר שטרית: בזה גמרנו את העניין.

יהונתן קלינגר: האם זה אומר שיהיה אפשר לאגור מידע בלי להקים רשות?

ניסים אליאסף: לא, אי אפשר.

ניסים אליאסף: לא יקום מאגר בלי רשות.

מאיר שטרית: אני רוצה לשאול לגבי העניין של התחולה.

מאיר שטרית: תסבירי לי עוד פעם, בזהירות, את העניין של התחולה.

לירון אדלר: העניין הוא שאנחנו קובעים את התחולה של החוק ל-1 בינואר 2010.

לירון אדלר: זה לא מונע מאיתנו לקבוע תקנות כבר עכשיו, לעשות מכרזים, להקים רשות, למנות את ראש הרשות.

לירון אדלר: אין מניעה לעשות את כל הדברים האלה, עד יום תחילת החוק.

לירון אדלר: אבל מותר יהיה ליטול אמצעים מאנשים רק בעצם ביום של תחילת הצו, או ב-1 לינואר, או ביום שיתחיל הצו, לפי המאוחר מביניהם.

מאיר שטרית: זה לא חל על הפיילוט.

לירון אדלר: זה חל על הפיילוט.

לירון אדלר: הצו זה הפיילוט.

מאיר שטרית: זאת אומרת הפיילוט לא יתחיל לפני ה-1 בינואר?

לירון אדלר: הם לא יכולים, אין להם רשות, אין להם אמצעים, אין להם כלום.

לירון אדלר: הם לא יכולים להפעיל את הפיילוט---

מאיר שטרית: את אומרת שב-1 בינואר אפשר יהיה בעצם להתחיל את הפיילוט, זה מה שאת אומרת?

לירון אדלר: אבל זה או זה או לפי התאריך של הצו ש---

אביטל שטרנברג: צריכים להזדרז ולהביא צו שמתחיל ב-1 בינואר 2010.

אביטל שטרנברג: אם הצו מתחיל יותר מאוחר, אם הם לא הצליחו להתכונן ולהביא אותו לכך שב-1 בינואר הוא יתחיל, אז הוא יתחיל במועד מאוחר יותר.

אביטל שטרנברג: אבל זה לא יתחיל לפני ה-1 בינואר.

מאיר שטרית: הבנתי.

מאיר שטרית: רבותיי, אשר על כן, אני מבקש לסכם ולומר את החלק של הניסוח של החוק.

מאיר שטרית: אנחנו בזאת גמרנו את ניסוח החוק .

מאיר שטרית: אני מעמיד את החוק והתיקונים להצבעה.

מאיר שטרית: מי בעד?

מאיר שטרית: פה אחד.

מאיר שטרית: מי נגד?

מאיר שטרית: אף אחד.

מאיר שטרית: אשר על כן, חברים, אני מבקש לומר שאני חושב, מי שישב פה כל הישיבות, ורבים מהיושבים פה ישבו פה בכל הישיבות, שנעשתה פה עבודה גדולה ותאמינו לי, אני אומר, כחבר כנסת ותיק, שמעט מאוד חוקים דנו או דנים לעומק במשך כל כך הרבה שעות כמו החוק הזה.

מאיר שטרית: אני באמת רוצה להגיד תודה לכל השותפים לדיון הזה, גם לאנשי משרד המשפטים וגם לאנשי משרד הפנים, גם לאנשי הלוט"ר במשרד ראש הממשלה וגם לארגונים השונים שהגיעו לפה, מאבטחת האינטרנט, מהאגודה לזכויות האזרח, מחברות פרטיות שהגיעו לפה והציגו, אקדמאים שבאו לפה והביעו את דעתם.

מאיר שטרית: אני רוצה להגיד תודה לכל אחד ואחד מכם.

מאיר שטרית: אתם עוזרים לי.

מאיר שטרית: יכול להיות שהיו בינינו חילוקי דעות תוך כדי הדיון, זה הגיוני.

מאיר שטרית: אני חושב שבהרבה דברים החוק שיוצא הוא לא החוק שנכנס.

מאיר שטרית: הכנסנו הרבה שינויים בחוק כדי להתאים אותו יותר ולעשות את המקסימום שיש בידינו לעשות כדי לתת תוצאה טובה מאוד למדינת ישראל ולאזרחי ישראל.

מאיר שטרית: אני מאמין שהחוק הזה יאפשר לנו להפיק דרכונים, תעודות זהות, לאזרחי ישראל, שאי אפשר יהיה לזייף אותן, או לפחות שיהיה מאוד קשה ומאוד יקר לזייף אותן, לא רק בגלל הביומטריה, אלא גם מסיבות אחרות, גם הנושאים האחרים שהכנסנו לתעודה, שלא מפורטים בחוק ולא כתובים בחוק, שהתעודות יופקו בהרבה הרבה הרבה יותר גבוהה של הגנות, מעבר לביומטריה.

מאיר שטרית: הביומטריה זה רק פרט נוסף.

אבנר פינצ'וק: רק שלא יסתבר שיש מידע נוסף בתעודות שאנחנו לא יודעים.

מאיר שטרית: לא מידע, אמצעי הגנה.

מאיר שטרית: אני אתן לך דוגמה, נגיד דיו נסתרת, או כל מיני דברים אחרים שמגבירים מאוד מאוד את ההגנה ומגבילים מאוד את יכולת הזיוף של המסמכים האלה.

מאיר שטרית: אני יכול רק לומר לכם שלגבי הפקת הדרכונים הישראליים, נעשתה עבודה של הרבה שנות אדם, הרבה מאוד שנות אדם כדי להגיע לרמת הדרכון הישראלי החדש.

מאיר שטרית: כלפי חוץ, אגב, הוא נראה כמעט אותו דבר כמו של היום.

מאיר שטרית: מי שמסתכל עליו בעין בלתי מזוינת, או מסתכל מבחוץ, הדרכון החדש נראה בדיוק כמו דרכון של היום, אותו דבר, אותו גודל, אותו צבע, עם סמל המדינה, אבל מי שקצת מבין בזה ומסתכל יותר פנימה, יכול לדעת שנעשתה שם עבודה של הרבה מאוד שנות אדם כדי להבטיח שאי אפשר יהיה לזייף אותו, כי אני אומר, בצער, ואני לא יכול להתעייף מלחזור על זה, שהנתונים לצערי של היום הם כאלה שמדינת ישראל פרוצה.

מאיר שטרית: אני אומר את זה בצורה הכי גרועה שאפשר להגיד, פרוצה לכל רוח.

מאיר שטרית: עם טיפה מאמץ, אדם יכול להיכנס לפה בקלות, והוא יכול להיות מחבל, ויש מחבלים, והוא יכול לחיות פה בשקט והרבה פעמים גם לקבל מהמדינה קצבאות ושירותים שונים, על חשבון המדינה, בלי שהוא אזרח ישראלי בכלל.

מאיר שטרית: הוא יכול לעשות פה עבירות רבות בשמם של אזרחים תמימים שאין להם מושג שעוברים בשמם עבירות ולמחרת הם צריכים להסביר שאין להם אחות.

מאיר שטרית: אלה לא דברים בתיאוריה, המשטרה יכולה לספר לכם על עשרות אלפי עבירות שנעשו בתחום הזה.

מאיר שטרית: נדמה לי שעשינו את האיזונים הנדרשים בין הצורך שלנו לעשות את תעודת הזהות ואת המאגר לבין ההגנה על המאגר הזה.

מאיר שטרית: אז אני באמת רוצה להביע את תודתי לכל אחד ואחד מכם.

מאיר שטרית: אני גם רוצה להגיד תודה לעובדות הוועדה, למנהלת הוועדה, ענת ולאילת, שאני קצת טרטרתי אותן בתקופה הזאת, וגם אתכם.

מאיר שטרית: באמת תודה רבה לכולכם.

מאיר שטרית: אני מבקש מהיועצת המשפטית של משרד המשפטים עכשיו גם לעזור לנו, כמו שהבטחתם, מול הנסח של הכנסת כדי להניח את החוק על שולחן הכנסת בהקדם כדי שנוכל להביא אותו לקריאה שנייה ושלישית.

אלי בסון: שמי אלי בסון, אני נציג חברת OTI.

אלי בסון: למי שלא מכיר את החברה, אנחנו חברה בין לאומית, נסחרת בנסדא"ק, 600 עובדים, בתוכה 100 עובדים במדינת ישראל, מרביתם עובדים בגליל.

אלי בסון: מרכז הפיתוח שלנו הוא בראש פינה, אנחנו עוסקים בנושא של כרטיסים חכמים באפליקציות שונות, בעיקר בתחום של תיעוד לאומי מסוג של דרכונים חכמים, תעודות זהות, רישיונות נהיגה, מרשמי בוחרים.

אלי בסון: ובחמש השנים האחרונות אין כמעט היום פרויקט העולם, אין מכרז שיוצא ללא שימוש במאגרים ביומטריים, בעיקר לשימוש אחד מאוד חשוב, הנושא של מניעת זהויות כפולות בטרם מתן התעודה, וגם לשימושים נוספים, וזה אחד השימושים העיקריים שקיימים, יש על זה קונצנזוס בהרבה מאוד מדינות בעולם והרבה מאוד מדינות ברחבי העולם כבר נמצאות בהליך של יישום של הפרויקטים הללו.

אלי בסון: וכשדיברו מקודם למשל על הנושא של תוך כמה זמן מיישמים פרויקטים כאלה, אז מניסיון שלנו אני יכול לומר שאנחנו מיישמים פרויקטים בשישה חודשים, כולל פיילוט.

אלי בסון: כלומר התחלת הפקה, הקמת המאגרים, הקמת מערכות אייפיס, שאלה המערכות הפופולריות לטובת העניין הזה, ובתוך שישה חודשים כבר תעודה חכמה עם צ'יפים עם מערכות הפעלה מאוד מתקדמות.

אלי בסון: הנושא הראשון, מדובר פה על שתי אצבעות מורות, שתי Index Fingers, וכאן אני רוצה לציין שישנם אחוז מהאוכלוסייה, ובאופן מדעי גם אפשר לראות את זה, שהם מחוקים, או שלא ניתן, מכל מיני טעמים, החל מנכות או מבעיית אנשים שהם עובדי כפיים שלא ניתן לקלוט את שתי האצבעות המורות, הסטנדרט הבין לאומי לוקח את זה בחשבון ואני ממליץ שגם החוק הזה ייקח את זה בחשבון, כלומר יש לקלוט את שתי האצבעות המורות אולי כבררת מחדל, אבל בנוסף לזה, במקרה שלא ניתן לקלוט, אז שהחוק יאפשר לקלוט אצבע נוספת ולסמן את האצבע הנוספת בתוך העניין.

אלי בסון: מעבר לזה, רק לברך אתכם על החוק החדש.

מאיר שטרית: אתה יכול לספר לנו קצת מהניסיון שלכם במקומות שעשיתם?

מאיר שטרית: איך זה עבד, איך זה קרה?

מאיר שטרית: איך אנשים קיבלו את זה?

אלי בסון: יש כל מיני ניסיונות, גם הניסיון שלנו וגם מניסיונות אחרים, הדברים אגב רשומים, אפשר למצוא את זה באינטרנט, יש כתבות ופרזנטציות על העניין.

אלי בסון: יש את הדוגמה, הייתי אומר, הקיצונית, שיוצאת מן הכלל, למשל בשבדיה שבה האזרחים אפילו הגדילו לעשות ומשתמשים ומעבירים נתונים ביומטריים גם לתעודות שבשימושים בנקאיים ואני ממליץ, אם מישהו רוצה את הכתבות או את המאמרים בעניין, אפשר לפנות אליי ואני אמסור אותם.

אבנר פינצ'וק: פרויקט ID הולך לקרוס, ממשלות לא מוכנות לממן את זה והשרה לביטחון פנים בארצות הברית, כשהיא הופיעה בליגה נגד השמצה יהודית,נשאלה על פרויקט ID והיא נשאלה על ידי יהודי שציין את זה שיהודים מהשואה פחדו שהמדינה---

מאיר שטרית: אבנר, אין ID בארצות הברית.

אבנר פינצ'וק: היא הודיעה שהולכים לבטל את פרויקט ID.

יורם אורן: רק לתקן את זה, מעל עשרים מדינות מימשו את זה וזה כבר רץ שם, ויש מדינות שמתנגדות משיקולי--- יהונתן קלינגר

אלי בסון: בדרך כלל המוביל זה טביעות אצבע.

מאיר שטרית: חברים, אני מבקש לתת לו לדבר, כי ההבדל בין כולנו הוא שאנחנו לא עשינו שום דבר כזה.

מאיר שטרית: הוא עשה, תנו לנו לשמוע מהניסיון שלו.

אלי בסון: הטכנולוגיה הביומטרית המובילה היא הנושא של טכנולוגיית טביעות אצבע, כאשר יש מדינות שמיישמות שתי מערכות, כולל פנים, מעט מאוד מדינות מיישמות פרויקטים בטכנולוגיות אחרות כגון אייריס, בעיקר בגלל העלויות הנלוות לכך, אבל הטכנולוגיה המובילה והמוכחת ביותר זה טכנולוגיה של טביעות אצבע.

אלי בסון: אני יכול לומר היום שלמשל עובדי ממשלה, כל הארגון שנקרא TRA בארה"ב, לא יכול בכלל להתקבל לעבודה בלי הכנסת הפרטים הביומטריים שלו.

אלי בסון: אין סיכוי בכלל לקבל ג'וב שם, אני לא מדבר על מדינות אחרות, בדרום אמריקה, אפריקה, מזרח.

אלי בסון: מי שקורא היום את העיתונות יודע על פרויקטי ענק, מגה-פרויקטים מה שנקרא, בהודו, סין, ושלא לדבר על פרויקטים אחרים שכבר מיושמים בתאילנד, אקוודור.

אבנר פינצ'וק: אני חייב לציין, אדוני, שאין ספק שתעשיית הביומטריה מעוניינת לקדם פרויקטים כאלה מטעמים ברורים.

מאיר שטרית: אני רוצה להבין, בכמה מדינות---

יהונתן קלינגר: תעודות חכמות לחוד ומאגר לחוד.

יהונתן קלינגר: כמה מדינות דמוקרטיות מחזיקות מאגר ביומטרי?

מאיר שטרית: חברים, דיברנו על זה עשר פעמים, שוויץ, איטליה, קנדה, אוסטרליה, ספרד.

מאיר שטרית: בשוויץ יש גם טביעות אצבעות וגם תמונות ביומטריות לכל אזרחים.

מאיר שטרית: שם אין תעודות זהות, יש דרכונים.

אלי בסון: לענות על השאלה שלך, יישמנו מעל 15 פרויקטים ברחבי העולם, פרויקטים גדולים, בשנים האחרונות.

אלי בסון: חלקם כבר עוברים ומתוכם כבר יישמנו ארבעה פרויקטים עם מערכות ביומטריות, בין אם זה לנושא של פספורטים או נושא של ID או משולב.

מאיר שטרית: אני מודה לך, אדוני.

מאיר שטרית: ברצוני להוסיף שקיבלתי עוד שתי הסתייגויות: של שר הפנים אהרונוביץ, וחבר הכנסת איתן כבל, ושתיהן נדחו.